På toppen av Oslo sitter 27-åringen og stirrer utover en stor byggeplass på Lille Tøyen. Mina Farmen Bertheussen er den eneste kvinnelige håndverkeren på byggeplassen. Selv om hun hadde null erfaring fra bransjen, angrer hun ikke på valget om å bytte yrkesvei. Bertheussen mistet jobben som flyvertinne i september 2019. Frem til hun startet på kranførerkurset, søkte hun på utallige jobber. I nesten ett år fikk hun ikke et eneste svar på søknadene sine. – Jeg sto uten leilighet og jobb. Til slutt måtte jeg flytte inn hos mamma. Der bodde jeg frem til sommeren, sier hun. Planen var å søke seg tilbake til flybransjen rundt sommeren, men på grunn av pandemien ble det nærmest umulig. Da coronaviruset rammet landet ble arbeidsledigheten i Norge mer enn doblet. På det høyeste var 400.000 personer registret som ledige, delvis ledige eller arbeidssøkere hos NAV.  Siden da har tallene gått jevnt nedover. Nå er fem prosent av arbeidsstyrken arbeidsledige, ifølge Statistisk sentralbyrå.  – Det så ut som det ville ta lang tid før jeg kunne jobbe som flyvertinne igjen. Jeg ønsket en langsiktig jobb, sier Bertheussen.  Ifølge Bertheussen er det 250 skritt opp til kranen. Den står 50 meter over bakken. Det tar under fem minutter å gå opp til toppen av kranen fra bakkenivå. – Det finnes ikke mange kraner som er over 100 meter i Norge. Det varierer avhengig av hvilke prosjekt folk jobber på, sier hun. 27-åringen har aldri jobbet i en kran som er høyere enn 50 meter, men hun har et ønske om å klatre enda høyere. – Jeg har det motsatte av høydeskrekk. Kranen kommer ikke til å velte, så hvis du er redd for høyder, trenger du bare å overvinne frykten. Ett av de mest stilte spørsmålene Bertheussen får er hvordan hun går på toalettet.  – Jeg tisser på flaske ved hjelp av et redskap som heter shewee. En shewee er en slags sjakt som gjør det mulig for kvinner å tisse stående.  Bertheussen har ikke sikring med sele, men det er rekkverk og sikring rundt kranen. Hver sjette meter er det en sikkerhetsetasje. Det vil si at i verste fall kan hun falle fra seks meter høyde. – Jeg føler meg trygg, sier hun. Bertheussen spiser lunsj i kranen, og pleier ikke å gå ned til bakken i løpet av arbeidsdagen. I vinduskarmen står det en liten høyttaler som spiller norsk popmusikk.  Hun pakker alt hun trenger for dagen i en svart sekk. I den øverste hyllen står to bokser med krydderet Aromat. – Det er viktig å ha et krydder som passer til alt, når jeg ikke kan ha med meg så mye opp til toppen, sier hun.  Bertheussen synes det var vanskeligere å styre kranen enn det hun først trodde. Når det er store vindkast, kan det være utfordrende å sikte med kranen. Da VG besøkte byggeplassen for nesten to uker siden, var det roligere enn det pleier. Det var få løft fordi det er like før sommerferien starter. Som oftest er dagene veldig travle. – Det er veldig gøy, spesielt når jeg mestrer oppgavene mine. Men jeg er fortsatt ikke utlært, sier hun.  Bertheussen husker ikke nøyaktig hva som fikk henne til å velge dette yrket, men da hun var 17 år gammel besøkte hun faren sin på en byggeplass. Da fikk hun klatre opp i en av tårnkranene. – Da jeg ikke fikk noen jobber, spurte jeg pappa på tull om jeg hadde klart å styre en kran. Han hadde troen på meg, og sa at jeg ikke trengte noen forkunnskaper for å bli kranfører. Da begynte jeg å undersøke det nærmere, sier hun. Hun arbeidet på bakken og i kranen sammen med en erfaren kranfører i rundt en måned etter kurset. Til slutt følte hun seg trygg bak spakene. Kurset tar tre arbeidsuker, og det er ingen krav til tidligere erfaring. AO og DN har tidligere omtalt Bertheussen sitt jobbskifte


Amerikanske Morgyn Arnold (14) ble fotografert med cheerleaderlaget sitt på skolen. Men da årboken kom, var hun ikke med på bildet.  14-åringen Morgyn Arnold, som har Downs syndrom, går i 8. klasse på Shoreline Junior High School i Utah i USA. Hun og cheerleaderlaget ble fotografert til skolens årbok, men da 14-åringen senere åpnet den for å finne bildet av laget, var alle de de andre 26 jentene avbildet utenom henne.  – Morgyns navn ble ikke engang nevnt som en del av teamet, skriver søsteren Jordyn Poll i et Facebook-innlegg. – Hun var ikke inkludert. Hun brukte timer på å lære danser, møtte opp til øvinger og heiet på skolen og vennene sine, men ble utelatt. I innlegget på Facebook har Poll lagt ved et bilde fra fotograferingen hvor søsteren var med, ved siden av bildet fra årboken hvor hun ikke var med. – Det er samme cheerleadinglag. Samme jenter, samme fotografering, men på det ene er alle inkludert, på det andre ikke, skriver Poll. The Washington Post og flere andre amerikanske medier har omtalt hendelsen, og saken har fått stor oppmerksomhet landet rundt.  Sosiale medier og kommentarfelt er fulle av støtteerklæringer til Arnold, og kritikken har haglet mot skolen, som folk lurer på om har ekskludert jenta fordi hun har Downs syndrom. The Washington Post skriver at Shoreline Junior High School ikke har svart på henvendelsen fra dem sent torsdag.  Det er ikke klart hvem som har hatt ansvaret for utvelgelsen av bildene til årboken, men skolen har likevel publisert følgende innlegg på sosiale medier: – Vi er dypt lei oss over feilen som ble gjort, og som resulterte i at Arnold ble utelatt fra årboken. Kort tid etter ble innlegget slettet, skriver avisen.  De andre jentenes foreldre kom fredag ut med en pressemelding, der de skriver at verken de eller jentene deres var med på å velge ut hvilket bilde som skulle brukes i årboken. Hadde de fått bestemme, hadde Arnold vært med, skriver de videre. Foreldrene ber også om at folk ikke skal hetse eller true det unge cheerleaderlaget.

14-åring med Downs syndrom utelatt fra årbok


Han forlot sin tidligere jobb for å bistå bekjente som investerte i fast eiendom. Det startet som vennetjenester og endte med milliontvist og drapssiktelse. 39-åringen er siktet for å ha skutt og drept Fevziye Kaya Sørebø (50) på åpen gate i Oslo, etter at han var dømt til å betale henne nærmere 12 millioner kroner i erstatning. – Med et så stort krav er det ikke usannsynlig at han måtte ha solgt huset, sier mannens advokat i erstatningssaken Per Conradi Andersen til VG. Dommen er ikke rettskraftig. Andersen håper utfallet blir et annet i lagmannsretten. Les historien om byggeprosjektene på VG+: Drømmen, kaoset, tragedien Hans klient hadde ingen formell kompetanse eller yrkeserfaring knyttet til ledelse og oppfølging av byggeprosjekter, da han ble hyret av ekteparet Sørebø fra nyttår 2016. – Sørebø var imponert over hva han hadde fått til hjemme med rimelige midler og begynte å spørre ham til råds, sier advokat Per Conradi Andersen. Sluttet i jobben Ekteparet Sørebø hadde investert tungt i fast eiendom. De ønsket noen som kunne ha dialog med bygningsmyndighetene og følge opp håndverkere og leverandører. Valget falt på vennen som hadde barn på samme skole. Han sluttet i jobben han hadde og ble engasjert av ekteparet for 50.000 kroner måneden. – Betraktet han seg selv som en profesjonell byggeleder? – Nei, han gjorde nok ikke det. Og han fremstilte seg aldri som det, sier advokat Andersen. Partene inngikk en avtale der ekteparet knyttet til seg mannen i halvannet år «som rådgiver og prosjektleder for ulike eiendomsprosjekter». Mannen opprettet et eget aksjeselskap i forbindelse med engasjementet. Oppdraget var å få oppført tårnstue i Sørebøs leilighet i Thomas Heftyes gate og få revet et hus og oppført ny bolig i Kristinelundveien 14B på Frogner i Oslo. – Ta hånd om fremdriften Ifølge avtalen skulle han innhente gode priser, inngå avtaler, følge opp håndverkere og leverandører og sørge for at byggearbeidene ble godkjent av myndighetene. Av avtalen fremgår at alle avtaler over 10.000 kroner skulle forhåndklareres med Sørebø. – Han hadde ikke stort handlingsrom på egen hånd? – Nettopp, sier advokat Andersen. Fevziye Kaya Sørebøs ektemann døde i mai 2018. Samme vår raknet byggeprosjektene: Plan- og bygningsetaten i Oslo kommune oppdaget at den nye tårnstuen i familiens toppleilighet avvek fra rammetillatelsen og byantikvarens krav. Bygningsmyndighetene ble tipset om at det var bygget i større omfang og nærmere naboene enn hva som var godkjent i Kristinelundveien. – Det meste var muntlig  Før jul samme år varslet enken søksmål mot sin prosjektleder og ba ham oversende avtaler, fakturaer og kvitteringer på arbeidet som var utført. Mannen hadde svært lite dokumentasjon å fremlegge. – I ettertid er den formløse avtalestrukturen mellom partene blitt et problem, at det meste var muntlig. Underlig nok er det bare min klient som sitter med det problemet, sier Andersen. Prosjektlederen påpekte i tingretten at Sørebø og hans profesjonelle rådgivere hadde utarbeidet rammesøknader og bearbeidet prosjektene lenge før han kom inn i bildet. – Byggherren ønsket det Han viser til at Sørebø fulgte byggingen tett og flere ganger i uken var i Kristinelundveien, hvor han tok initiativ til endringer og utvidelser. – Det er bygget for mye, fordi byggherren ønsket det underveis, sier advokat Andersen. – Hvorfor kom ikke din klient med innsigelser? – Han mener han ikke hadde kompetanse til det, sier Andersen. Han legger til at heller ingen andre reagerte på overskridelsene av byggetillatelsen. – Byggherre og ansvarshavende var like nær å gjøre det, sier Andersen. Advokaten understreker at prosjektlederen ikke var meldt inn som ansvarshavende for noen av arbeidene som ble utført i leiligheten eller i Kristinelundveien

Siktet for Frogner-drapet:  Risikerte å miste huset


Norge er i ferd med å bli normalt igjen. Men å gå tilbake til 2019-utgavene av oss selv, kan visst bli en liten nøtt.  Om et par måneder er vi vaksinert alle sammen. Og det verste vil være over. Se på Israel, de har bare en håndfull smittetilfeller hver dag nå.  Kypros og Hellas har alt sagt velkommen til turister. Og fra den 26. juni er det planen at vi kan begynne å reise i EU igjen.  Snart skal vi presse oss sammen i trange fly, ta det siste setet på toget, danse foran scenen på fulle konserter, stikke av med det beste rundstykket på seminar og rett og slett møte opp på kontoret igjen.  Mange har vært på jobb hele dette året, i barnehager, dagligvarebutikker og på sykehus. Men for andre høres dette kanskje litt skummelt ut?  Vi har utvilsomt fått nye vaner under pandemien. Folk har holdt seg hjemme og hundretusenvis har hatt hjemmekontor.  En britisk undersøkelse utført av You Gov viste at britene har sminket seg og ordnet håret mye mindre under pandemien. En stor andel har kastet BH-en, mens noen færre også vedgår at de har dusjet mindre og ikke skiftet undertøy like ofte.  Ifølge New York Times gjennomgang er daglig dusjing et nytt, unødvendig fenomen som kan virke mot sin hensikt, med tørr hud og kløe som resultat.  Noe godt kommer det kanskje ut av denne pandemien, altså. Men ifølge folk som lever av å selge oss råd, blir det visst en utfordring å få hjemmekontoristene tilbake på jobb.  Den danske avisen Politiken skriver om den nye bisnissen, som kalles «reboarding», altså det å få folk tilbake på kontoret igjen.  For her finnes det konsulenttimer å få kjøpt, det tilbys både rådgivning, webinarer og psykolog-hotlines.  Og ifølge en undersøkelse utført for Næringslivets Hovedorganisasjon, vil halvparten av oss fortsette med hjemmekontor etter pandemien.  En meningsmåling laget for et av rådgivningsselskapene og omtalt i Politiken, kommer ikke overraskende til at problemet er enda større. 60 prosent av danskene på hjemmekontor er i større eller mindre grad bekymret for å komme tilbake til jobben, heter det.  Og dette vil management-konsulenter og HR-selskaper hjelpe til med.  I tillegg finnes det også virkelig store problemer i covidens fotspor. Det å tørre å være sammen med mange igjen, for eksempel, har vist seg å være tøft for en del. Harde lockdowns er utvilsomt ikke bra for folke-psyken.  I Melbourne i Australia var det etter over 100 dager med nedstenging såpass vanskelig for folk å gå ut av huset, at flere måtte ha psykologhjelp.  Norge er heldigvis ikke helt der.  Men også her kan det nok føles rart for en del å sette seg ved siden av fremmede på toget og presse seg frem i køen. Og ikke minst at kaffemaskinen på jobb er så bråkete.  I USA, hvor de er kommet lenger med vaksineringen enn oss, sliter en del med å klare å lette på smitteverntiltakene. Det er de liberale motstanderne til Donald Trump, ifølge Atlantic. En del av dem ser ut til å tviholde på munnbind utendørs, for eksempel.  En årsak til at det er blitt så sprøtt i USA, er kan hende at covid ble den store kranglesaken. Trump var imot smitteverntiltak og underspilte hvor alvorlig viruset var. Dermed ble hans motstandere bare mer opptatt av munnbind og virusets dødelighet.  For mange som ikke likte Trump, ble rigorøse smitteverntiltak og munnbind synlige måter å protestere mot presidenten på.  Det har endt med at noen er reddere for viruset enn det som godt er, mens andre bare er engstelige for hva naboen skal tro om de doble munnbindene faller.  Etter en overgangsperiode går nok dette seg til. Vi nærmer oss. I USA har kondomsalget alt begynt å gå opp. Det er godt tegn på normalitet.  Og det trengs kanskje ikke like mange dyre rådgivningstimer og webinar for å få den saken opp å stå igjen


Frank Løke har sammen med fire andre personer fra rundt omkring i verden nådd toppen av Mount Everest. - Løke og hans sherpa var først oppe. Det bekrefter Løkes kamerat Torkjel Haabeth overfor VG tirsdag morgen. – Planen var egentlig at de skulle komme opp på toppen 17. mai - og at Frank skulle stå der og vifte med det norske flagget på selveste nasjonaldagen. Men på grunn av at været har vært veldig bra de siste dagene, bestemte de seg for å gjøre et forsøk nå, sier Torkjel Haabeth videre. I en oppdatering på Instagram tirsdag morgen skriver klatreselskapet Ascent Himalayas at den kjente tidligere håndballspilleren Frank Løke (41) har nådd toppen av Mount Everest. Det skjedde ifølge selskapet ved 04-tiden natt til tirsdag norsk tid. – Vi vil takke alle guidene, sherpaene og kjøkkenmannskapet for den harde innsatsen de har lagt ned for at denne ekspedisjonen og dokumentaren ble en suksess, skriver de blant annet. Frank Løke har to døtre, Ada som blir 15 - og Edel som blir åtte år. Hans søster Heidi Løke beskriver brorens prestasjon som «helt rått». Samtidig føler hun seg ikke hundre prosent trygg ennå, for hun er godt klar over at han også skal ned fra verdens høyeste fjell.  – Jeg er ikke helt sikker før han er trygt nede igjen. Men dette er så kult. Han setter seg mål, og da skal det bare gjennomføres uansett. Koste hva det koste vil. Han følger drømmene sine, og han har hatt en drøm om å være på toppen av verden i mange år. Jeg er ikke overrasket, sier håndballproffen og søster Løke og legger til:  – Det som nå er kjedelig for oss at vi kommer til å få høre dette hver dag. Dette blir hardt for oss, ler hun.  Hun forteller at de i tiden før turen hadde mange samtaler om turen, og selv om hun ikke er overrasket over at broren klarte å bestige Mount Everest, innrømmer hun tvil i forkant.  – Vi er litt sånn hallo… Hvor mange fjell har du besteget før? Og nå skal du til Mount Everest? Han skal liksom prøve på det vanskeligste. Dialogen mellom søskenparet har ifølge Heidi Løke foregått gjennom sosiale medier og meldinger. Hun føler hun har fått tatt litt del av reisen gjennom bilder som er postet i sosiale medier underveis, og har særlig den siste uken fått mange henvendelser fra både kjente og ukjente.  – Det er mange som har fulgt med, og etter han mistet dekningen og sluttet å oppdatere har mange vært spente og nervøse, sier hun.  Haabeth mener dette har vært et mål for Løke i lang tid.  – Jeg har ikke snakke med Frank ennå, men slik jeg kjenner han er han helt sikkert ekstremt fornøyd nå. Dette har vært et av hans store mål, siden han la opp som håndballspiller, sier Torkjel Haabeth. De opplyser samtidig om at alle lagmedlemmene nå er på vei tilbake til camp 4. Løke dro, ifølge innlegg på sin Instagram-profil, til Himalaya 17. april. Han har siden oppdatert følgerne sine med bilder underveis på turen opp til verdens høyeste fjell. Mandag kunne ulike medier melde om at det de siste ukene har vært flere klatrere som hadde blitt coronasyke på vei opp Mount Everest. Der førte til at kinesiske myndigheter satte opp sperringer som skulle holde klatrere adskilt.  Heidi Løke er glad for at broren hadde erfarne fjellklatrere med seg på turen. Hun tror det fort hadde blitt farlig dersom broren fikk mer ansvar.  – Det har vært betryggende. Jeg tror det er bra at han ikke skulle bestemme alt selv. Han tar gjerne litt større risiko, ler hun.  Frank Løke har foreløpig ikke lagt ut noe på sin egen Instagram-profil etter å ha nådd toppen.  Torkjel Haabeth opplyser til VG kl 11.10 tirsdag at han nå har fått bekreftet at Frank Løke og laget hans er tilbake i Camp 4.

Klatreselskap:  Har nådd toppen av Everest


OSLO/ROTTERDAM (VG) Eurovision-aktuelle Andreas «TIX» Haukeland har søkt om å få artistnavnet sitt registrert som varemerke. På den måten vil han selv ta kontroll over det kommersielle potensialet som ligger i populariteten han har oppnådd. – TIX skal stå for noe positivt. Det er et navn som betyr mye for mange og da er det viktig at jeg har full kontroll, det er jeg som vet hvordan navnet skal forvaltes på best mulig måte, sier Andreas Haukeland til VG. Allerede lenge før han vant den norsk MGP-finalen søkte Haukeland Patentstyret om å få artistnavnet sitt registrert som varemerke. – Det er viktig at han har et bevisst forhold til den merkevaren han bygger opp rundt artistnavnet sitt. På denne måten kan han også sikre seg mot at andre misbruker navnet hans og kan dra økonomiske fordeler av det, sier Patentstyrets direktør, Kathrine Myhre til VG. – Jeg er blitt kalt TIX store deler av livet mitt og det er viktig for meg å ta eierskap til dette navnet, fortsetter Haukeland Myhre påpeker at dette tyder på at han ønsker å fortsette å bygge seg opp, som artist og som bedrift. – Får han innvilget søknaden om varemerkeregistrering, kan han utvikle varer og tjenester knyttet til navnet sitt, sier Myhre videre. Hun mener at TIX’ varemerkesøknad er interessant av flere grunner – og gir Haukeland skryt for måten han utvikler ideer til verdier. – Norsk næringsliv har mye å lære av Andreas, sier Myhre. Hun på peker at Andreas Haukeland har gått uvanlig grundig til verks for å skaffe seg kommersiell enerett til bruken av TIX.  – Der mange varemerkesøkere nøyer seg med å få enerett innen et begrenset utvalg vareslag, har Andreas søkt svært bredt som både for tobakksvarer, øl og forsikringstjenester, sier Myhre. Det er virkelig et stort spenn på denne listen – fra audiovisuelle apparater, til massasjeapparater, sexhjelpemidler og sexleketøy. – Jeg har søkt om å beskytte TIX-navnet på alle områder, også områder jeg absolutt ikke kommer til å bruke det. Det er for å hindre at noen skal misbruke det, forklarer Haukeland. Myhre mener at Haukeland har vært smart i måten han har bygget sin artistkarriere: – Han tok tak i det et potensielt publikum, russen, hadde behov for og var villig til å betale for, og så skreddersydde han låter for nettopp denne målgruppen. Og med det var Andreas i gang med å skape en business og et levebrød, sier Myhre. Haukeland er slett ikke den første kjendisen som søker om å få registrert et varemerke. Tidligere i vinter søkte Sophie Elise Isachsen om å få registrere «Basic Bitch» som varemerkenavn. Men hennes søknad ble avvist av Patentstyret. I begrunnelsen fra Patentstyret het det blant annet følgende: «BASIC kan bety blant annet «basis-, grunnleggende» og BITCH er et nedsettende ord som kan bety «tispe, drittkjerring». BASIC BITCH er et slanguttrykk i amerikansk populærkultur som brukes nedsettende for å beskrive kvinner som oppfattes å foretrekke vanlige produkter, trender og/eller musikk». VGTV feirer at Tix gikk videre til finalen i Eurovision:


HAFJELL (VG) Godt skiføre og åpne ølkraner har lokket mange til fjells. Men frykten for plutselig smitte ligger alltid og ulmer. For skinæringen ser det fortsatt mørkt ut.  Sol, nypreparerte skiløyper, lange køer og dunkende musikk i høyttaleranlegget. I Hafjell i Øyer kommune er heiskortene utsolgt og Oslo-folket har inntatt løypene: Den etterlengtede vinterferien står denne uken for tur.  Men dansker i skibakken og afterski kan du se lenge etter. Selv til fjells prikker pandemien skiløperne på skulderen.  – Det blir ikke noe «rai-rai» i bakken i år, sier Veslemøy Eineteig Wedum (36), markedssjef i Hafjell og Kvitfjell Alpinco til VG.  – Men det er alkoholservering til maten, forsikrer hun.  På parkeringsplassen foran skianlegget stopper en turbuss, og et titall unge barn kommer strømmende ut. På en god dag besøker 9000 gjester i alpinanlegget i Hafjell. Årlig håver Alpinco inn over 140 millioner kroner i «heisomsetning».  Nå er kapasiteten halvert, selv om det kryr av både unge og gamle skiglade. – Det er ikke et godt år det her, for å si det sånn, forteller Wedum.  – Det har faktisk blitt verre enn det vi tenkte var «worst case scenario». Men vi går ikke konkurs, det gjør vi nok ikke.  LES OGSÅ: Hyttekommuner forbereder seg på tusenvis av vinterturister – har beredskapsøvelser Til tross for at de fleste er godt innpakket og stort sett befinner seg utendørs, har skisenteret forsøkt å legge til rette for smittevern i bakken.  Et nytt slusesystem ved heisen skal sørge for at alle som tilhører ett reisefølge transporteres sammen i gondolheisen. Enkeltalpinister må benytte seg av stolheis med et minst ett sete mellom hverandre. VG møter familien Michalsen på toppen av bakken. Foreldrene fra Korsvoll i Oslo har tatt seg inn på hotell i Øyer sentrum, like ved skianlegget i Hafjell, sammen med sin 11 år gamle sønn.  Virke Reiseliv har beregnet at rundt 80.000 voksne og barn kommer til å reise ut av byen i forbindelse med vinterferien. Bak Oslo-familien snirkler det seg en lang kø til skiheisen. De innrømmer at de har blitt overrasket over hvor mye bedre avstandsregler overholdes i hovedstaden enn det de så langt har sett i heiskøen. – Det er ikke så mange som følger reglene om avstand her, sier mor Ann Lyn Michalsen (55) og peker mot køen.  – Men det er vel sånn det er, det er fort å glemme.  Ektemannen Roar Michalsen (61) stusset også over at nesten ingen brukte munnbind på hotellet, selv om man blir bedt om å gjøre dette dersom det er påbudt i din egen hjemkommune: – Jeg ble litt overrasket at alle går uten munnbind på hotellet. Det er vi så vant til i Oslo, sier han.  – Er dere bekymret for å være her med tanke på smittevern?  – Nei. Gleden over å ha ferie her veier mye tyngre enn den bekymringen akkurat nå. Det er etterlengtet, svarer Ann Lyn. – Men man har jo hele tiden i bakhodet at man kanskje plutselig må i karantene fordi noen blir smittet. Det kan jo skje, stemmer ektemannen i.  Mangeårig hytteeier på Hafjell, Espen Tranum (50), har tatt seg en pause fra slalåmkjøring sammen med kamerat Bjørn By (57).  Han er uenig med Oslo-familien, og mener folk er flinke til å gjøre som de skal.  – Det var litt kaotisk her i starten. Men jeg synes de har fått det til med slusesystemet nå, sier Tranum til VG.  – Folk holder avstand, selv om det kanskje ikke ser sånn ut. Køkulturen er bedre nå enn vanligvis. Folk respekterer hverandre og har bedre tid i køen, konstaterer hytteeieren videre.  Men at det ikke er helt det samme i år som det pleier å være, er Tranum klar på. Han er bekymret for hvilke konsekvenser det kan ha for næringen her på lang sikt.  – Det er ikke den samme stemningen. Det er mye mindre folk nå enn det  har vært, forteller Tranum, som allerede har rukket innom de fleste serveringssteder som fortsatt er åpne.  Likevel mener han at det er verdt turen

Sliter til tross for storinnrykk:  - Det har faktisk blitt verre enn «worst case scenario»


Lørdag blir vinneren av Melodi Grand Prix kåret. VG anmelder alle låtene. Fjorårsvinner Ulrikke Brandstorp åpnet Melodi Grand Prix-showet med vinnerlåten «Attention». Like etter presenterte programlederne Kåre Magnus Bergh, Ronny Brede Aase og Silje Nordnes seg på scenen. – Ventetiden er over, endelig skal vi finne ut hvem som skal representere Norge i finalen i Rotterdam i mai, sa Aase. Flere kjente navn er med i den norske finalen, blant annet TIX, KEiiNO, Raylee og Rein Alexander. Det er duket for en lang MGP-kveld. De tolv finalistene skal først skrelles ned til fire i gullfinalen – som så igjen skal kjempe om de to plassene i gullduellen. Se alle anmeldelsene under og trill terning selv. Artist og programleder for «Beat for Beat», Atle Pettersen, var første konkurrerende artist ut med låten «World on Fire». I forkant av opptredenen sa han til NRK at han hadde «mobilisert alt av krefter» for å levere så godt han kunne på scenen og bli den som representerer Norge i Rotterdam i slutten av mai. Det har vært knyttet spenning til opptredenen fra Raylee, som tidligere i uken skadet seg under det mye omtalte vannstuntet, men under finalen gikk det som det skulle – ingen uhell. Traverne fra Rogaland, Stavangerkameratene, har oversatt sangteksten fra norsk til engelsk for å nå ut til et større publikum om de går videre til Rotterdam.  I forkant av programmet uttalte de til NRK at det var fordi de mente budskapet var så viktig.  TIX fremførte en personlig låt – en låt som handler om ham selv og at han har tatt eierskap til diagnosene han har. Slik som Stavangerkameratene har han oversatt låten fra norsk til engelsk i anledning finalen.  – Akkurat den låten her, den er litt meg. Den bærer preg av at det ikke er TIX som har skrevet den, det er Andreas – det er meg, sa TIX i forkant av fremførelsen av «Fallen Angel». Sist ut var rockeinnslaget til Jorn. VGs anmelder mente det var «tett på den perfekte avslutteren» av showet.  Nå vil publikum stemme frem de fire som går videre til gullfinalen, før det hele blir avgjort mellom to av disse. Dette er rekkefølgen artistene opptrer i:


Kong Harald sykmeldes en kort periode, melder Kongehuset torsdag.  Hans Majestet Kongen er sykmeldt til og med søndag 31. januar på grunn av smerter i benet, skriver Det Norske Kongehus på sine nettsider torsdag like etter klokken 14.  Hans Kongelige Høyhet Kronprinsregenten vil derfor lede statsråd førstkommende fredag 29. januar. Kongehuset oppgir ikke noe ytterligere informasjon om tilstanden til Kongen og smerten i benet hans.  Det er ikke før nylig at det har blitt offentlig kjent at kongen har problemer med ett av bena. Det er imidlertid ikke første gangen kongens helse skranter.  Tidlig i 2020 ble kongen innlagt på Rikshospitalet på grunn av svimmelhet. Han ble skrevet ut igjen og friskmeldt etter noen uker.  Kongen ble deretter innlagt igjen i begynnelsen av oktober for å operere inn en ny hjerteklaff. Operasjonen ble betegnet som vellykket, og kongen var sykemeldt ut måneden.  Tilbake i 2005 gjennomgikk kongen sin første hjerteklaffoperasjon mellom hjertet og hovedpulsåren, den såkalte aortaklaffen. Kongens aortaklaff ble da under en åpen operasjon erstattet av en kunstig hjerteklaff, laget av biologisk materiale. LES OGSÅ: Slik har kongen levd med helseproblemene


LAHTI/OSLO (VG) Therese Johaug (32) og kompani er tilbake i verdenscupen og vipps var det ikke plass til annet enn nordmenn på seierspallen.  – Jeg bestemte meg for å bare ta det rolig fra start og gå mitt eget løp. Det er veldig artig å være tilbake i verdenscupen, og ikke minst på førsteplass, sier Johaug til VG. 32-åringen satte stor fart fra start, gjorde som hun ville, lekte med konkurrentene og vant enkelt i verdenscupcomebacket. Det ble trippelt norsk, med Helene Marie Fossesholm på andre og Heidi Weng på tredje. – Det er ekstra artig når lagvenninnene lykkes også, fortsetter Johaug. Det var bare Jessica Diggins, Ebba Andersson og Natalja Neprjajeva som klarte å følge Johaug fra start. Men det ble tidlig klart at heller ikke de klarte å henge med på farten til 32-åringen fra Dalsbygda, og bakfra kom Weng og Fossesholm lurende. Bare å gratulere Johaug ledet med drøye ti sekunder halvveis og avgjorde i realiteten før skibyttet. Bak Johaug ble det imidlertid action og spenning. Fossesholm satte inn et voldsomt rykk ut på den siste runden og parkerte Diggins, Andersson og Weng. Trioen fortsatte jakten på junioren, men kom til kort, og Weng spurtet ned rivalene i kamp om tredjeplass. «Kom igjen», skrek Johaug da Helene Marie Fossesholm kjempet seg over målstreken.  – Jeg gikk et bra taktisk løp og måtte bare kjøre på med det jeg hadde på sisterunden. Jeg viser det jeg er kapabel til og jeg kan ikke si annet enn at det er fantastisk, sier Fossesholm til VG etter sin andre pallplass i verdenscupen. Dermed er Norge i aller høyeste grad tilbake i verdenscupsirkuset.  – Nei, kanskje de tenkte «søren, nå er de tilbake», sier Weng på NRKs spørsmål om hva hun trodde rivalene tenkte etter målgang. – Det er bare å gratulere, sier en noe innbitt Ebba Andersson, som vant siste etappe av Tour de Ski, på VGs spørsmål om hvordan det er å ha naboene tilbake på de tre øverste plassene. Hun var beste ikke-norske på en fjerdeplass. Tok Bjørgen-rekord Johaug gjør sin egen rekord på distanserenn stadig sterkere. Dette var hennes 66. distanseseier i verdenscupen. Det er fire flere enn Marit Bjørgen endte på før hun la opp i 2018.  Men lørdag tok hun Johaug en rekord fra Bjørgen. De hadde begge vunnet åtte fellesstarter med skibytte i verdenscupen foran dagens renn, nå har Johaug ni.  Det er 55 dager siden de norske sist var med i verdenscupen. Enda lenger siden er det Charlotte Kalla har deltatt, ettersom hun ble slått ut av coronaviruset før sesongstart og gikk sitt første verdenscupløp på 15 kilometeren med skibytte – med en sterk syvendeplass. – Jeg føler meg piggere enn jeg hadde trodd, og rent resultatmessig er jeg jo veldig fornøyd med å bli nummer syv, sier svenskenes langrennsdronning på spørsmål fra Aftonbladet. Etter målgang tok hun seg tid til å gratulere Johaug med det hun kaller «en fantastisk innsats», og forteller at Johaug har ønsket henne velkommen tilbake i verdenscupen.  Foran VM i Oberstdorf er 32-åringen fra Dalsbygda i en egen klasse. Det er neppe noe nytt, lørdagens seier var den 29. seieren på 33 renn siden 2018/2019- sesongen startet.  Norgesmesterskapet på ski var riktig nok over tidligere denne uken, men på pallen i Norges verdenscupretur var det vanskelig å se noen særlig forskjell.

Ordknapp Andersson:  - Det er bare å gratulere


Granskningsrapporten til IBU (det internasjonale skiskytterforbundet) er knusende mot tidligere president Anders Besseberg. Nordmannen er anklaget for korrupsjon og for å hjelpe Russland med å skjule doping.  Kommisjonen mener mye tyder på at Besseberg ble «kjøpt» av russiske ledere. – Vi har funnet bevis for at Besseberg har fått verdifulle gaver i form av klokker, jaktturer og tjenester fra sexarbeidere, sier kommisjonslederen Jonathan Taylor på en pressekonferanse torsdag. Østerrikske myndigheter ba våren 2020 norske Økokrim om å ta over etterforskningen av Besseberg. Saken er fortsatt på Økokrims bord. Torsdag kom den interne granskningsrapporten som IBU-styret har bedt om.  – Etter kommisjonens syn har Anders Besseberg konsekvent foretrukket og beskyttet russiske interesser i tilnærmet alt han har gjort, heter det i rapporten. – Bessebergs støtte til russiske interesser går langt ut over generell bekymring, heter det videre i rapporten. VG har ikke fått kontakt med Bessebergs advokat Norbert Wess, men til NRK sier han: – Jeg vil understreke at politietterforskningen fortsatt pågår, at ingen tiltaler er fremsatt og at Besseberg nekter for alle anklager som er kommet fra myndighetene og IBU-kommisjonen, sier Wess. – Besseberg har aldri spurt om eller akseptert penger, gaver eller fått andre ytelser, verken fra russiske tjenestemenn eller noen andre, skriver Wess til statskanalen. Anders Besseberg har ikke besvart VGs henvendelse torsdag morgen. Til NRK har han henvist til advokaten. – Jeg er sjokkert over de avsløringer som kommer fram i rapporten, sier nåværende IBU-president Olle Dahlin på pressekonferansen torsdag. I april 2018 avviste Besseberg på det sterkeste at han har mottatt penger for å manipulere og skjule dopingprøver. Aldri betalt – Nei, jeg er ikke korrupt. At jeg skal ha fått betalt av russerne for å skjule dopingprøver, det kan jeg si et klart og tydelig nei til. Jeg har gitt samme svar til etterforskerne. Jeg har aldri mottatt en krone, euro, dollar eller rubel for den saks skyld. Jeg har ikke prøvd å lure unna russiske prøver, uttalte Besseberg til VG. – Vi er først og fremst rystet over innholdet som fremkommer i rapporten. Her nevnes blant annet overdekking av systematisk russisk doping og omfattende uetisk opptreden fra IBUs ledelse. Dette tar vi naturligvis sterk avstand fra, sier Arne Horten, president i Norges Skiskytterforbund, i en uttalelse. Den uavhengige kommisjonen har hatt i oppdrag å assistere WADA og nasjonale myndigheter i etterforskningsarbeidet, i tillegg til å sikre at det internasjonale skiskytterforbundet iverksetter tilstrekkelig med tiltak for å rydde i eget reir, samt avdekke om det har forekommet brudd på IBUs  regelverk.  Innrømmer – Deres konklusjon er ikke til å misforstå. Vi er imponerte over det omfattende arbeidet som er lagt ned i denne saken, og håper dette vil kunne bidra til mer åpenhet og et enda strengere regime innenfor antidopingarbeid innenfor idretten, sier Horten. Presidenten i Norges Skiskytterforbund mener den nye ledelsen i IBU har tatt viktige og riktige grep. Det heter i rapporten at Anders Besseberg selv i politiavhør har innrømmet at han har fått «tjenester fra sexarbeidere i forbindelse med russiske ledere» og var klar over at de ble hentet inn av hans verter. «Det kan meget vel ha skjedd. Jeg gikk aldri ut på gaten, for å si det sånn», blir Besseberg sitert på fra avhør hos politiet. Rapporten handler ellers blant annet om jaktturer til Sibir og luksusklokker. Politiet har beslaglagt 13 klokker hjemme hos Besseberg, blant en klokke verdt rundt 200.000 kroner, som han skal ha fått til sin 65-årsdag, ifølge rapporten. I rapporten uttrykkes det også at det var merkelig at Anders Besseberg bagatelliserte avsløringene om russisk doping i etterkant av OL i 2014. De mener  han «undergravde innsatsen» til dem som prøvde å få frem sannheten

Tidligere skiskytterpresident:  Knusende rapport


«Hvorfor er dette den søteste mannen jeg noensinne har lagt øynene på?», spør en tvitrer. Bernie Sanders var til stede under innsettelsen av Joe Biden som USAs 46. president. Ikledd en varm vinterjakke, lyseblått munnbind og brunstrikkede votter, satt han på trygg coronaavstand fra andre tilskuere og hørte Lady Gaga synge nasjonalsangen og Joe Biden avlegge eden. På Twitter ble bildet av Sanders raskt en snakkis. «Hvorfor er dette den søteste mannen jeg noensinne har lagt øynene på?», spør @alana_swaringen. «Jeg ville aldri ha stemt på ham, men jeg tror at på et nivå forstår Bernie Sanders meg», skriver @caragsdale. Ifølge Buzzfeed-reporter Ruby Cramer er vottene til Sanders lagd av Jen Ellis, en lærer fra Essex Junction i Vermont. Hun skal ha gitt dem til ham for to år siden og ha blitt overrasket da han begynte å bruke dem offentlig. Det var ikke bare bildet av ham sittende på en stol alene som ble lagt merke til. Allerede da han kom ned trappen, med en stor, brun konvolutt, vakte han oppsikt blant mer stivpyntede gjester. «Bernie Sanders møtte opp til innsettelsen seende ut som en mann i ferd med å måke innkjørselen, en mann i ferd med å sette seg inn i sin Subaru Forester og kjøre til matbutikken», skrev magasinet «The Cut». «Bernie kledte seg som om han skulle stå i kø på postkontoret», mener frilansjournalisten Clare Malone. Sanders er kjent for sin evne til å stå alene. Som politiker har han æren av å være den lengstsittende uavhengige senatoren i Kongressens historie, selv om han to ganger har stilt so presidentkandidat for Demokratene.


MANAUS / OSLO (VG) Med begge besteforeldrene på sykehus med kraftige covid-symptomer, kjempet Luis Queiros (32) i to døgn en desperat kamp for å fylle tomme sylindre med oksygen. – Jeg kom tilbake med en halv tank oksygen, men det var for sent. Jeg ga sylinderen videre til en annen familie som trengte den. I håp om å redde noen andres liv, forteller han til VG. I den brasilianske delstaten Amazonas startet det nye året med sjokknyheten om at sykehus i byen Manaus var tomme for oksygen.  Fortvilede pasienter får ikke livsnødvendig hjelp til å puste etter det som beskrives som en full kollaps i byens helsevesen. Helsepersonell forteller til brasilianske nyhetskanaler at de gir morfin og smertestillende til pasienter de ikke kan redde. Avisen Globo skriver om pasienter som drar fra sykehusene fordi de heller vil dø hjemme.  Dramaet som nå utspiller seg kommer på toppen av en allerede kritisk situasjon: Med over 210.000 mennesker som har mistet livet, er Brasil det landet i verden med flest corona-dødsfall etter USA. En ny mutasjon av viruset, den såkalte brasilianske P. 1-varianten, skaper nå bekymring blant eksperter – og gjør heller ikke situasjonen enklere for et allerede hardt presset helsevesen.  En undersøkelse publisert i januar viser at kun halvparten av dem som legges inn på sykehus med covid-19 i Nord-Brasil overlever. Av dem som blir lagt inn på intensiven dør 8 av 10 pasienter. Reportasje: Urfolket og den usynlige fienden For Luis Queiros (32) og familien ble resultatet fatalt.  Besteforeldrene Antonio Pereira da Silva (80) og Joecy Coelho da Silva (81) tilbrakte nyttårshelgen sammen bare de to. Så ble begge syke. Hun ble lagt inn på sykehus 8. januar, han like etter. En tøff kamp om sengeplasser endte med at de to havnet på hvert sitt sykehus.  Tidlig om morgenen 13. januar fikk familien beskjed om at bestemoren hadde blitt mye verre.  – Vi trodde at det var en slags reaksjon på sykdommen. Det var ikke før dagen etterpå vi fikk vite at de hadde kuttet ned på oksygentilførselen hennes. Det var akutt oksygenmangel på alle sykehus i hele byen. De to neste dagene ble et vanvittig kappløp for å redde liv. Lange køer og store folkemengder dannet seg utenfor fabrikkene der de selger oksygen.  – Køene av biler gikk rundt hele kvartalet. Det var politi, ambulanser med pasienter i, folk til fots med sylindere løp forbi oss for å komme foran i køen. Det var et vanvittig kaos, forteller Lous, som tok bilder av køen: Men oksygentankene på sykehusene gikk tomme raskere enn det gikk å fylle dem. Mens pasienter begynte å dø beskriver Luis en fortvilet kamp mot klokken. Klokken 6 om morgenen på andre døgnet ringte broren. Da hadde Luis stått i kø siden klokken 3 på natten.  – Han sa: «Hør her, dere har bare ti minutter på dere, nå må dere komme». Men der vi befant oss var minst 25 minutter unna i bil. De rakk ikke frem i tide. Da folk kom på sykehuset med oksygen tryglet andre pasienter om å få hjelp, forteller Luis. Han sier at de fleste delte på det lille oksygenet de hadde. Nå gjør familien det de kan for å redde bestefaren. – Legene og psykologene på sykehuset sier at det er best å ikke fortelle bestefaren min at bestemor er borte. Han spør etter henne hver dag. Moren min er nødt til å lyve og si at hun har det bra. Brasil taper kampen mot viruset: VG ble med et helseteam inn i dypet av favelaen Immunolog ved UiO, Anne Spurkeland, forklarer hvordan virus muterer: Politikerne i Brasil krangler nå om hvem som har skylden. I en rapport fra regjeringen kommer det frem at lokale og nasjonale myndigheter ble varslet allerede seks dager før krisen i Manaus var et faktum 14. januar, skriver CNN. Helseminister Eduardo Pazuello var i byen bare få dager før kaoset brøt løs, og høyesterett har nå bedt om at han etterforskes. Landets høyeste domstol vil vite om han kunne ha gjort noe for å hindre den alvorlige krisen


Katherine Heigl (42) tar et oppgjør med dem som stemplet henne som «vanskelig». Skuespilleren, kjent blant annet fra TV-serien «Grey’s Anatomy» og filmer som «27 Dresses» og «Knocked Up», snakker ut i et intervju med The Washington Post. Der forklarer 42-åringen hvor store psykiske problemer hun fikk da hun følte at Hollywood plutselig viste henne en kald skulder.  Selv mener hun at hun ble stemplet fordi hun kom med egne meninger og tok seg friheten til å stille kritiske spørsmål rundt prosjekter hun var hyret til. – Jeg sa kanskje et par ting som folk ikke likte, men så endte det opp med at jeg ble sett på som «hun utakknemlige», og etter hvert «hun vanskelige». Og plutselig var jeg «uprofesjonell», sier Heigl. Nå ser hun tilbake og tenker at det var urettferdig. Hun nekter å kjøpe at man er vanskelig dersom man sier noe ikke alle er enig i. – Det gjør meg forbannet. Heigl, som forsøkte å kvitte seg med merkelappen i 2014, tenkte i starten at ryktene ikke ville skade karrieren så lenge filmene hennes håvet inn penger.  Men så var plutselig ikke prosjektene like innbringende lenger. Heigl følte seg som et utstøtt og var langt nede. – Jeg tror familien, moren min, ektemannen min og vennene våre, var engstelige. Men jeg klarte ikke å kontrolle det, sier hun og sikter til de tunge tankene. Først etter at hun ble mamma for tredje gang i 2017, innså Heigl at hun trengte profesjonell hjelp. – Da ba jeg mamma og mannen min om å finne et sted jeg kunne reise til, for jeg følte det som om jeg heller ville dø. Heigl har vært gift med musiker Josh Kelly (40) siden 2007. Moren Nancy Heigle har i mange år fungert som datterens manager. Husker du? Heigl glad hun ventet til hun var gift I dag er tilværelsen lysere. Heigl spiller hovedrollen i en ny Netflix-serie med navnet «Firefly Lane» og har travle dager med å promotere dramaet, som har premiere 3. februar.


KAUTOKEINO (VG) Ordføreren i Kautokeino ønsker ikke å ta imot flere AstraZeneca-vaksiner – selv hvis helsemyndighetene beslutter å fortsette og bruke vaksinen.  Ordfører Hans Isak Olsen håper Kautokeino kommune slipper å sette noen AstraZeneca-vaksiner, og er svært usikker på om kommunen vil ta i bruk vaksinen, selv om helsemyndighetene vil tilråde det: – Jeg kommer ikke til å ta AstraZeneca-vaksinen, da tar jeg heller sjansen på coronaen. Jeg har hatt blodpropp tre ganger allerede, sier ordføreren til VG. Han representerer Kautokeino fastboendes liste. Vaksineringen med AstraZeneca ble stanset for to uker siden, etter rapporter om mistenkte alvorlige bivirkninger blant vaksinerte. Det er ikke påvist en direkte årsakssammenheng, men overlege og professor Pål Andre Holme ved Rikshospitalet mener det er sannsynlig at vaksinen i tilfellene de har undersøkt, utløste en sjelden kombinasjon: blodpropp, blødninger og lavt antall blodplater.  15. april skal myndighetene beslutte hvorvidt Norge skal gjenoppta vaksinering med vaksinen. Helseminister Bent Høie (H) har allerede sagt at han vil ta den dersom de norske fagmyndighetene vil anbefale den.  – Jeg tror ikke AstraZeneca-vaksinen kommer i bruk igjen. Jeg håper i hvert fall ikke det, for det er så mye usikkerhet rundt den, så jeg tror vi bør la være. Jeg tror det vil være vanskelig å få folk til å ta den vaksinen. Vi ønsker heller å få de andre vaksinene, sier Kautokeino-ordføreren.  Flere land har allerede gjenopptatt vaksineringen etter å ha satt AstraZeneca på pause en periode – blant dem våre naboer Finland, Sverige og Island, som vil bruke den på de eldre. Det Europeiske legemiddelverket (EMA) og Verdens helseorganisasjon har konkludert med at nytten ved å bruke vaksinen er større enn risikoen. «Niks» til AstraZeneca – Kommer dere til å ta i bruk vaksinen igjen om det tilrådes fra helsemyndighetene?  – Jeg ville nok ha sagt «niks». Det må være sikrere opplysninger om vaksinen før vi setter den her. Det skal i hvert fall noen veldig overbevisende grunner til før vi hadde vurdert det. Jeg ville nok oppfordret folk til ikke å ta den.  – Tror du et slikt budskap, før helsemyndighetene har konkludert, vil kunne bidra til å spre unødvendig frykt i befolkningen? – Det er allerede mange som er kritisk til denne vaksinen. De fleste jeg har snakket med har sagt at de ikke ønsker å ta den. Samtidig gjelder dette kun denne ene vaksinen, og jeg tror ikke tilliten til de øvrige vaksinene er svekket, sier ordføreren. Kautokeino har per nå vaksinert nesten 400 personer. Kommunen skulle egentlig satt sine første doser av AstraZeneca dagen etter beskjeden kom om at vaksinen settes på vent.  – Jeg er veldig, veldig glad vi ikke har satt de 40 dosene av vaksinen vi hadde planlagt.  Fornøyd med skjenkestopp Mens flere ordførere torsdag gikk ut i VG og kritiserte regjeringens nye, nasjonale tiltak, får de støtte fra ordføreren i Kautokeino.  – Jeg er glad for de nye, nasjonale tiltakene. Hvis ikke sitter vi på hver vår haug og forsøker å tilpasse tiltakene. – Jeg forstår på en måte at det kan være vanskelig å forklare at det skal være skjenkestopp i kommuner helt uten smitte. Men hvis det kommer noen med smitte til Kautokeino inn på et skjenkested, så har vi jo plutselig smitte. Så jeg synes det er veldig greit at vi har innført nasjonale regler, så slipper vi selv å måtte ta den beslutningen. Han forteller at det normalt er svært mange tilreisende til Kautokeino i påsken. Tilreisende kommer for blant annet for å delta på den samiske påskefestivalen som arrangeres i kommunen. Påsken er også høytid for samiske storbryllup som kan ha vel over tusen gjester – men heller ingen slike blir arrangert i påsken i år


Bruce Springsteens datter Jessica (29) skal ri for Bjørn Rune Gjelstens «Scandinavian Vikings» i hestesportens svar på Champions League. Det bekrefter både Gjelsten og hans teamsjef Geir Gulliksen til VG. Mangemilliardæren Gjelsten har et eget lag i Global Champions League, som er sprangridningsversjonen av fotballens Champions League.  – Dette er veldig positivt på flere måter, sier Bjørn Rune Gjelsten. – Hun er først og fremst en av de aller beste sprangrytterne i verden, til tross for at hun er relativt ung i dette gamet. I tillegg er hun en flott og positiv kvinne, som blir en viktig profil for «Scandinavian Vikings», sier teameier Gjelsten. Han roser Geir Gulliksen for at han «kapret» Jessica Springsteen. – Jessica er super. Hun har ingen nykker, sier Gulliksen til VG. Han er en god kjenning av Springsteen-familien. Da Gulliksen fylte 60 år i 2020, kunne ikke Bruce Springsteen komme til Norge, men han sendte en hyggelig videohilsen der han fastslo at «du er bare barnet, se på meg som er ti år eldre». Artisten er 71 år gammel. – Jessica sa til meg «du tar meg med bare fordi faren min er berømt». Jeg svarte at «nei, fordi du er god til å ri». Men jeg la til at jeg gjerne ser at faren hennes kommer på ett av stevnene vi skal ri til høsten. – Vi hadde selvfølgelig ikke tatt henne med om hun ikke hadde holdt det nivået vi krever, sier Geir Gulliksen. – Det blir et aktivum for laget å få en så god rytter. Det er et scoop.  Bruce Springsteen og kona Patti Scialfa valgte å flytte med Jessica og hennes to brødre fra Los Angeles til en «paparazzi-fri» hestefarm i New Jersey – så de skulle få en mest mulig «normal» oppvekst. Samtidig gjorde det at datteren ble bitt av hestebasillen. Som følge av pandemien, samt utbruddet av et herpesvirus blant hester i Europa denne våren, ligger det an til at de aller fleste stevnene i Global Champions League går etter sommeren.  – Vi må bare krysse fingrene for at det blir stevner etter hvert, sier Gjelsten. Dette er fjerde året han har laget sitt i den prestasjonsfylte hesteserien. – Er det dyrt å hente Jessica Springsteen? – Alt er relativt, svarer Gjelsten avvæpnende, men innrømmer at det er et pluss med tanke på hans sponsorer. Blant dem er den franske flyfabrikken Dassault, der Gjelsten har kjøpt sine privatjeter. Volkswagen er også en stor sponsor for «Scandinavian Vikings». Bjørn Rune Gjelsten avslører for øvrig at hans sprangrytterdatter Ingrid (20) har Jessica Springsteen som sitt forbilde. – Sånn sett passer det bra, sier Bjørn Rune Gjelsten, som forteller at Jessica Springsteen i 2019 vant ett av stevnene i Global Champions Tour. Samme år, i 2019, tok Gjelstens «Scandinavian Vikings» sin første og til nå eneste lagtriumf i Monaco. – Og det var samme år som Geir Gulliksen vant sin første verdenscup, 59 år gammel, legger Gjelsten til. Norges desiderte sprangrytterprofil holder nemlig fortsatt koken og er blant rytterne i «Scandinavian Vikings», 61 år gammel.  Neste stevne i Global Champions Tour er i Madrid 21.-23. mai, men Springsteen skal ikke ri for det norske laget før etter sommeren. Det ligger store penger i sprangridning. Premiepotten i Global Champions League for 2021 er på hele 85 millioner kroner. PS: I tillegg til satsingen på hestesporten, er Bjørn Rune Gjelsten fortsatt like sentral i Molde-fotballen.

Henter Springsteens datter:  - Hun har ingen nykker


GARDERMOEN (VG) Widerøes flight WF136 fra Florø var lastet med pandemi-gull torsdag kveld: Intensivsykepleiere fristilt fra vaktene sine hos Helse Førde, klare for bølge tre på Akershus universitetssykehus. Snøen dalte ned utenfor landets største flyplass da Gro Utkilen (60) og Anne Karin Fleten (48) hentet bagasjen på rullebåndet.  De to intensivsykepleierne skal den neste uken gå vakter blant de 70 innlagte coronapasientene hos Akershus universitetssykehus (Ahus), et sykehus i gul beredskap.  Deres oppgave blir primært de 18 pasientene som får intensivbehandling, hvorav halvparten på respirator. – Vi har levd på en grønn gren i Sogn og Fjordane. Der har vi hatt det veldig bra med tanke på smitte, innlagte pasienter og hele pakken, sier Utkilen. Andre tur Hun er på sin andre tur til Ahus. Denne gangen har hun med seg førstereis Anne Karin Fleten. Fredag går de inn i vaktlaget. – Jeg har bare hørt positive tilbakemeldinger fra dem som har vært med før, sier Fleten. – Det er veldig lærerikt, sier Utkilen og forsetter: – Vi tar jo en intensivutdanning fordi vi ønsker å stå i situasjoner med alvorlig syke og gjøre en god jobb. Jo mer erfaring vi får, jo bedre blir vi. Vi er her for å hjelpe til, men også for å høste gode erfaringer. For min egen del ser jeg det som min borgerplikt å bidra. Dag og natt I flere uker har sykepleiere fra andre deler av landet bistått i utbruddet hos Helse sør-øst. Tallenes tale er klar: – Det kommer stadig bistand fra flere helseforetak til Ahus, Oslo universitetssykehus og andre sykehus i Helse sør-øst. De nye kommer i hovedsak fra Bergen og Helgelandssykehuset. Dette har vært en veldig god hjelp for oss, samtidig som sykepleierne tar med seg verdifull erfaring og kompetanse hjem, sier HR-direktør Jan Inge Pettersen ved Ahus. Gro Utkilens forrige arbeidstur til sykehuset var i slutten av mars. – Nå har du erfaring både fra østlandet og vestlandet under pandemien. Hvordan er forskjellen? – Det er som to virkeligheter. Det er som dag og natt. Det er stort behov for dem som kommer. De jobber veldig hardt de som er her, og nå kan de jo ikke ha vikarer hverken fra Sverige eller andre land. Så de er veldig i beit på den måten. Begge to er klare på at de ikke er de eneste heltene i denne historien: – Det er heftig her, med fulle avdelinger, tunge pasienter og mange på respirator. Det kommer jo stadig nye inn, sier Utkilen. – De her har stått i trøkket i et år, jeg skjønner at de er kjempeslitne, legger hun til. – Å stå i det så lenge – det må være godt å få bidrag fra andre intensivsykepleiere, sier Anne Karin Fleten. I tillegg er det folk som stepper inn for å få vaktplanen til å gå opp hjemme i Førde, hvor de er i grønn beredskap. – Takk til Helse Førde for at vi får dra og takk til intensivsykepleierne der, som tar våre vakter, sier Fleten. – Vi kunne ikke reist uten. Flere får hjelp Også Bærum sykehus får hjelp av kollegaer fra helseforetak med lavt smittetrykk. – Vi ruster oss nå for tre uker fremover. Vi har hatt høyt press lenge og vi tror at det kommer til å bestå. Sykehusene i Vestre Viken samarbeider tett, sier klinikkdirektør Trine Olsen ved Bærum sykehus. Sykehuset har 29 innlagte covid-pasienter, fem av dem ligger på intensivavdelingen. – Covid-pasienter er ressurskrevende. I tillegg til press på intensivavdelingen, har infeksjonsposten stort belegg. Det er der de fleste behandles, sier Olsen. Sykehuset har ved normal drift åtte operasjonsteam. – Rett før påske måtte vi ta ned operasjonskapasiteten og har nå bare tre team. Vi ser ingen tegn til at situasjonen blir lettere og måtte frigjøre personale til covid-pasientene, sier Olsen. Hun er glad for at kollegaer fra andre deler av landet nå flyr sørover for å hjelpe: – Vi venter på 3–4 intensivsykepleiere fra Universitetssykehuset i Nord-Norge

Sykepleiere til Ahus:  - Det er som dag og natt


Den russiske opposisjonspolitikeren Aleksej Navalnyj rapporterer om feber og ryggsmerter, og at flere fra arbeidsleiren hvor han sitter fengslet har fått tuberkulose. Samtidig som Russlands president Vladimir Putin signerte en ny lov som gir han muligheten til å sitte som president fram til 2036, melder en av hans største kritikere, Aleksej Navalnyj, om høy feber, smerter i ryggen og i beina, men uten tilgang til medisiner eller medisinsk behandling fra sin egen lege.  Navalnyj er opposisjonspolitiker og regimekritiker i Russland, og ble forsøkt forgiftet i august i fjor. Han ble i februar dømt til tre og et halvt år fengselsstraff som han soner i en arbeidsleir utenfor Moskva. Inna Sangadzhieva, seniorrådgiver i Den norske Helsingforskomiteen og Russland-ekspert, forteller til VG at Navalnyj har muligheten til å sende ut meldinger fra arbeidsleiren. – I den siste meldingen skriver han at han har fått feber, og at tre av 15 av de han sitter fanget med har fått påvist tuberkulose, sier Sangadzhieva. Tidligere har Navalnyj selv beskrevet sterke ryggsmerter og smerter i beina, som har medført nummenhet i det ene beinet. – I tillegg blir han vekket hver time om natten fordi han blir sett på som en fange som svært sannsynlig vil forsøke å rømme, sier Sangadzhieva til VG.  Hun forteller at arbeidsleiren er et av de verste koloniene i Russland, og Navalnyj har selv beskrevet det som en «vennlig konsentrasjonsleir» 100 kilometer utenfor Moskva. – Han har bedt om å få se en spesialist, men alt han har fått så langt er ibuprofen mot smertene. På grunn av hoste og feber ble Navalnyj flyttet til arbeidsleirens fengselssykehus, betjent av en hjelpepleier, sier Sangadzhieva. For fem dager siden begynte Navalnyj å sultestreike i protest mot den påståtte inhumane behandlingen og torturen han gjennomgår i fengselet.  – Aleksej Navalnyj har mistet minst åtte kilo siden han kom til kolonien i slutten av februar. Han forsøker å holde motet oppe, men de sterke smertene og mangel på medisinsk hjelp kan ha hatt svært negative konsekvenser. Det er viktig at vi og verden reagerer på måten han blir behandlet på, sier Sangadzhieva. Ifølge russiske nyheter har Navalnyj gjennomgått flere type tester, inkludert covid-19. Han er nå under observasjon i fengselssykehuset, sier en talsmann for kriminalomsorgen, ifølge den russiske avisen Izvestija.  Kan sitte som president til 2036 Dette skjer samtidig som Russlands president Vladimir Putin signerte en ny lov som lar han stille til gjenvalg i ytterligere to perioder, etter at hans nåværende periode er over i 2024. I praksis betyr dette at presidenten kan regjere i hele 15 år til – helt frem til 2036. Denne lovendringen kommer som et resultat av folkeavstemning som Putin gjennomførte i fjor sommer da det ble vedtatt en rekke forslag til endringer i den russiske Grunnloven.  I utgangspunktet skal den nye loven gi en president en mer begrensende makt ved at en president kun kan velges til to perioder. – Men den nye loven skal ikke ha tilbakevirkende kraft, dermed er det slik at Putins tidligere presidentperioder nullstilles, og han kan stille til valg for to nye perioder, sier Helge Blakkisrud som forsker på russisk politikk for NUPI.  Blakkisrud tror ikke at Putin vil sitte til 2036, selv om det i praksis er hva lovverket åpner for. – Selv om Putin har mulighet til å sitte fram til 2036, så tror jeg ikke at han vil gjøre det. For Putin er det viktig å holde full kontroll med hvem det er som skal etterfølge han, og dermed vil han nok ikke sette en fast oppsigelsesdato, legger Blakkisrud til.  For Navalnyj har det nye lovverket lite å si, ifølge Helge Blakkisrud.  – Selv om Navalnyj vil ha sonet ferdig før neste presidentvalg i 2024, så har han dommen hengende over seg. Domfellelsen hindrer han fra å kunne stille til valg. For å kunne registreres som kandidat, er han avhengig av at han får dommen sin opphevet, sier Blakkisrud

Helsetilstanden forverres:  - Har mistet minst åtte kilo


Manchester City-manager Pep Guardiola (50) forklarer planen for å stoppe Erling Braut Haaland (20) – og fullroser nordmannen etter å ha sendt ham ut av Champions League. – Haaland er nesten ustoppelig, sier Guardiola til VG på den digitale pressekonferansen etter at Manchester City sikret en 4–2-seier sammenlagt over Borussia Dortmund i Champions Leagues kvartfinale. City var Haalands åttende motstander i Champions League. Han fant nettmaskene mot samtlige av de syv første, men gikk målløs av banen i begge oppgjørene mot de lyseblå. På VGs spørsmål om hva som var planen for å redusere jærbuens innflytelse i de to kampene, svarer Guardiola: – Den beste måten å forsvare seg mot ham på, er å unngå at en så talentfull spiller har ballen. De vil ha ballen, de trenger ballen, så ikke gi den til dem. Det innebærer at vi må være gode med ballen, og la ham leve langt, langt unna vår boks. City-manageren har ikke alltid vært like villig til å snakke utdypende om Haaland, men tillot seg å sende en solid mengde ros til stjernespissen som i England omtales som Guardiolas førstevalg som erstatter for Sergio Agüero. – Haaland er ikke bare rask, innleder en Guardiola full av beundring. – Det er kvaliteten på det første touchet hans, hvordan han forbinder med lagkameratene sine, hvor sterk han er i luften, hvor god han er til å avslutte. Han er en toppklassespiller. Og han kommer bare til å bli enda bedre i fremtiden, sier City-manageren til VG. Akkurat nå er Haaland riktignok inne i en vanskelig periode. Returoppgjøret mot City var hans syvende kamp på rad uten scoring. Borussia Dortmund-trener Edin Terzić mener det er knyttet urealistiske forventninger til nordmannen. – Alle tror han skal score for moro skyld i hver kamp, sier han til VG og utdyper: – Han er et menneske, en ung spiller, og det vil være perioder der han ikke scorer. Selv om han ikke scoret, bidro Haaland med en målgivende pasning til Marco Reus i den første kampen, og en viktig involvering i forkant av Jude Bellinghams scoring onsdag kveld. – Det er ikke noe problem for oss, for han spiller veldig bra, fortsetter Terzić om måltørken. –  Han spilte en stor rolle før målet vårt da han skjermet ballen og spilte den videre. Det gjør ikke noe for oss hvem som scorer målene. Vi er vant til at Erling er sistemann i kjeden, men han har vært viktig for oss ved å holde ballen oppe i banen. Han jobber så hardt, så det blir vanskelig når han vinner ballen, med store avstander. – Hvis han jobber like hardt som han alltid gjør på trening, er det ikke lenge til han scorer igjen, avslutter Dortmund-sjefen. Neste mulighet er hjemme mot Werder Bremen på søndag.


Jürgen Klopp sier han ikke har endret mening om Super League, som han gikk ut mot i 2019. Før mandagens kamp mot Leeds lot han seg også irritere av T-skjortene som ble lagt igjen i garderoben.  – Meningen min har ikke endret seg. Jeg hørte for første gang om det i går. Vi fikk litt informasjon, men ikke mye. Det er vanskelig. Folk er ikke glade for det. Jeg kan forstå det, men jeg kan ikke si så mye mer om det. Vi har ikke vært involvert i noen av prosessene. Verken spillerne eller meg, sier Klopp i et intervju med Sky Sports, vist på TV 2.  – Jeg er 53 år gammel og Champions League har alltid vært der så lenge jeg har vært profesjonell. Som spiller var det ikke mulig, men som trener var det alltid et mål å trene et lag der. Jeg har åpenbart ingen problemer med Champions League. Jeg liker konkurranseaspektet i fotballen. Jeg liker at West Ham kan kvalifisere seg til Champions League. Jeg ønsker ikke at de skal gjøre det, men jeg liker at de har sjansen, sier Klopp, som med seier mot Leeds kunne klatre forbi West Ham på tabellen og opp på fjerdeplass.  Liverpool-manageren sier at han kan forstå frustrasjonen til fansen, men er også klar på at noen ting i fotballen vil endre seg.  – Hva kan jeg si? Det er virkelig ikke lett. Liverpool er mye mer enn noen avgjørelser. Den viktigste delen av fotballen er supporterne og laget. Vi må sørge for at det ikke er noe som kommer mellom dem, sier Klopp.  Leeds-spillerne varmet opp i t-skjorter med Champions League-logoen og påskriften «Fortjen det» i forkant av Premier League-kampen mot Liverpool mandag kveld. På baksiden står det «Fotball er for fansen». Til tross for at Klopp ikke er en tilhenger av Super League, lot han seg irritere over at de samme t-skjortene ble lagt i Liverpools garderobe. – Hvis noen tror at de må minne oss på at man må fortjene å spille i Champions League, så er det en vits. Det er en skikkelig vits og det gjør meg sint. – De la dem i garderoben vår. Hvis det var en Leeds-idé, så tusen takk skal dere ha. Ingen trenger å minne oss på det det. Kanskje de bør minne seg selv på det, sier Klopp til Sky Sports. Liverpool-spillerne ble møtt med buing og tilrop da bussen ankom Leeds’ hjemmebane Elland Road og både utenfor Liverpools hjemmebane Anfield og Elland Road har det blitt protestert i forkant av mandagens kamp.  I et intervju med Kicker i 2019 ble Liverpool-manager Jürgen Klopp spurt om hans tanker rundt en mulig etablering av en slik liga.  – Jeg håper Super League aldri vil bli startet, sa Klopp den gang, gjengitt av blant andre Liverpool Echo.  Klopp var da klar på at man allerede hadde et godt produkt i Champions League. – Selvsagt er det økonomiske viktig, men hvorfor skal vi lage et system hvor Liverpool møter Real Madrid ti år på rad? Hvem ønsker å se det hvert år? Sportssjef i Bayer Leverkusen, Rudi Völler, er blant dem som har gått ut mot Super League. Til Bild var han også spesielt kritisk til at Liverpool var blant de tolv klubbene som nå ønsker å etablere en ny superliga.  – For en klubb, hvor fansen synger «You’ll never walk alone», er det skamfullt, sier Völler til Bild.  Tidligere mandag uttalte også Chelsea-manager Thomas Tuchel seg til pressen i forkant av Chelseas kamp mot Brighton tirsdag. Tyskeren forklarte der at han først fikk høre om Chelseas deltagelse i Super League på søndag.  – Jeg blir ikke så involvert i alle disse temaene rundt oss. Og jeg er litt lei meg for at dette temaet er her, og at det tar bort fokuset fra kampene mot Manchester City (seier lørdag) og Brighton, sa Tuchel ifølge NTB.  – Om jeg hadde en klar mening akkurat nå, ville jeg ha delt den. Men jobben min er veldig klar, jeg er ansatt i Chelsea, så jeg er nok ikke riktig person å spørre. Jeg og spillerne var ikke involvert i denne avgjørelsen.


SKJETTEN/OSLO (VG) Et hus og en garasje på Skjetten utenfor Lillestrøm har sunket i terrenget. De aller fleste evakuerte har nå fått reise hjem, men tre boliger er fortsatt evakuert klokken 21 fredag. Bygningene skal ha sunket cirka en halv meter, opplyser politiet til VG. – Vi har nå kommet frem til at vi kan nedskalere evakueringen. Heretter vil tre boliger være evakuert. Resten av de evakuerte kan trygt flytte hjem, sier operasjonsleder Ketil Lund i Øst politidistrikt til NRK klokken 21. Romerikes Blad meldte saken først. Fredag ettermiddag fikk politiet beskjed fra kommunen om at et hus og en garasje på Skjetten i Lillestrøm kommune hadde sunket ned i terrenget, skriver avisen. Det skal være kvikkleire i området. NVEs kart over faresoner viser at området er kategorisert med «middels faregrad» for kvikkleireskred. 26 boenheter ble opprinnelig evakuert og personene ble ivaretatt på Skjetten skole. Anne Lise Forberg er blant naboene som ble evakuert til barneskolen. Hun bor helt i utkanten av området som politiet sperret av. – Jeg kom fra skogen og da sto politiet i hagen, forteller Forberg. Hun anslår at de er rundt 30 personer som ble samlet på skolen. – Vi har ingen kjennskap til hvor lenge dette vil vare. – Tror du at du får reise hjem før natten? – Jeg håper og satser på det. Jeg tror ikke dette er en stor sak, sa Anne Lise Forberg tidligere på kvelden. Kommunen meldte inn til politiet at et hus og tilhørende garasje har sunket i terrenget. – I den forbindelse evakuerte vi beboere og boenheter i nærheten, sier operasjonsleder Ronny Samuelsen til VG. Klokken 19.50 ankom geotekniker stedet, og det ble gjort undersøkelser for å finne ut om dette er til fare for andre hus. Operasjonsleder Samuelsen forteller at evakueringen ble gjennomført fordi man ønsker å være på den sikre siden, og at dette er vanlig prosedyre i slike saker. Glenn Due-Sørensen var på besøk hos noen venner i samme gate da politiet kom til stedet og ba beboere i husene rundt om å evakuere. Han tipper at de nå er rundt 30–40 mennesker som er evakuert. – Alle som bor i gaten har fått beskjed om å stå sammen med politiet øverst i gaten frem til en geotekniker kommer til stedet, sa Due-Sørensen tidligere fredag kveld. Geotekniker Anders Samstad Gylland i Multiconsult forklarer til VG at det er vanskelig å kommentere detaljert hva som kan ha skjedd, uten nærmere kjennskap til saken. At huset har sunket trenger heller ikke nødvendigvis å ha noe med kvikkleire å gjøre, forklarer han. Det er heller ikke mer sannsynlig med skred i kvikkleire enn noe annet sted. – For å kunne si noe om dette, må man se på topografi, snittet og kanten på skråningen, sier Gylland. – Hva innebærer det hus synker med en halv meter? Er det dramatisk, eller noe man kan forvente der man har bygd på kvikkleire? – Det er jo ikke noe som vanligvis skjer noen plass, egentlig. Jeg skjønner jo at noen har ringt inn og vært bekymret, svarer geoteknikeren. Geoteknikere undersøker stedet på Skjetten fredag kveld.

Tre boliger evakuert:  Hus har sunket i terrenget på Skjetten


Nye rettsdokumenter viser at Lynne Spears (65) og Jamie Spears (68) har havnet i heftig krangel om hva som er til det beste for deres berømte datter. Amerikanske People viser til nye rettsdokumenter, der det kommer frem at Britneys far – som har vært hennes verge siden 2007 – mener at ekskona utnytter popstjernedatteren (39) for egen vinnings skyld. Pappa Spears hevder ifølge dokumentene at Lynne Spears utsatte Britney for lidelse og personlige traumer i forbindelse med en bokutgivelse i 2008. Lynne Spears, som skal ha vært enig i at eksmannen ble verge for datteren etter stjernens kollaps i 2007, har siden stilt seg kritisk til det omstridte vergemålet. Bakgrunn: Britney krever å få kastet faren som personlig verge Advokatfirmaet som representerer Jamie Spears, Holland & Knight, ber retten om å avvise Lynne Spears’ krav om å stoppe utbetalingene til selskapet. Holland & Knight forsvarer sitt arbeid tilknyttet vergemålet, som har vært gjenstand for flere runder i retten de siste årene. «Til tross for at hun ikke har hatt noen ting å gjøre med datterens formynderi før inntil helt nylig, fremsetter Lynne Spears påstander som om hun skulle være en direkte part i rettsforhandlingene, noe hun ikke er», står det i rettspapirene. Jamie Spears’ advokater mener at Lynne Spears handler i strid med hva som er til det beste for Britney, og at hun ikke har noe grunnlag for å vite hvor store utgifter som angivelig er nødvendig i for å håndtere saken. People har ikke lykkes i å komme i kontakt med Britneys mor i forbindelse med rettsdokumentene. Britneys foreldre ble separert i 2002, etter å ha holdt sammen i 30 år. Skilsmissen var et faktum året etter. Da uttalte Britney i pressen at hun var glad for skilsmissen, og at hun gjerne hadde sett at den hadde funnet sted tidligere. Nylig ble det avgjort i retten at Jamie Spears fortsatt skal være medverge for Britney når det gjelder økonomi, sammen med en utnevnt stiftelse.  Popstjernen har imidlertid søkt retten om at kvinnen som har fungert som hennes midlertidige «omsorgsverge» i to år, overtar jobben permanent som personlig verge. TV-dokumentaren «Framing Britney Spears», et prosjekt i regi av New York Times, har ført til ytterligere oppmerksomhet rundt sangeren og hvorvidt hun angivelig er fratatt all kontroll over eget liv. Dokumentaren fikk terningkast 4 i VG. Den sterke skjermingen av Britney, som gjør at ingen journalister skal ha nådd henne på flere år, er en vesentlig del av dokumentaren.


Samtidig som ukrainske styrker gjenerobrer byer nord i landet, kommer det meldinger om framgang i okkuperte områder sør i landet. Volodomyr Zelenskyj hevder at to nye byer frigjort.  Anton Gerashchenko, tidligere viseminister i innenriksdepartementet i Ukraina, og rådgiver, melder på Telegram at ukrainske styrker er i landsbyen Khreshchenivka. I meldingen har han lagt ved et bilde av ukrainske styrker med det ukrainske flagget – i det som skal være landsbyen. Khreshchenivka ligger sør i Ukraina og rundt 120 kilometer fra byen Kherson. Kherson var den første store og viktige byen som falt til russerne. Siden mars har byen vært under russisk kontroll. Rådgiveren skriver at han venter på offisielle uttalelser fra generalstaben i Ukraina. Den 1. august bekreftet ukrainske myndigheter at de innledet en offensiv i den sørlige regionen Kherson, men etter hvert gjenerobret ukrainske styrker flere viktige byer et helt annet sted: i Kharkiv-regionen, som ligger nord i landet. Til tross for dette har ikke offensiven i Kherson stoppet opp, men hvert av det mer trege slaget.  Sakte, men jevnt, har ukrainske styrker presset seg fremover med mindre angrep. Meldingen om en mulig framgang i Kherson kommer etter at Ukraina den siste tiden har gjenerobret flere byer sør i landet.  Zelenskyj: To nye byer frigjort  Søndag kveld sier presidenten i Ukraina, Volodomyr Zelenskyj, at ukrainske styrker har frigjort to byer i Kherson-regionen, Arkhanhelske og Myrolyubivka. Det skriver Reuters. Kherson ligger sør i Ukraina. Presidenten uttalte dette i hans kveldstale, ifølge nyhetsbyrået.  Samtidig er det flere ubekreftede meldinger om at russiske linjer ved Dnipro-elven, som også ligger i Kherson, har kollapset. Det vil si at ukrainske styrker skal ha fått overtaket her også.  Dette er ikke bekreftet av offisielle kilder. Ukraina har flere ganger angrepet broer som går over elven, for å hindre russiske styrker å frakte ammunisjon og annet gods over broene.


LONDON (VG) (Arsenal – Bodø/Glimt 3–0) Kjetil Knutsen (54) og co. fikk servert en liten fotballeksjon da Arsenal kjørte over nordlendingene i en omgang, men etter pause viste gjestene glimt av klasse. – Vi møter et topp europeisk lag. Skal man matche den type lag så må man være på sitt aller, aller beste og gå inn i kampen med selvtillit. Det synes jeg ikke vi er gode nok på i første omgang, mens i andre omgang slipper vi oss mer løs og henger mer sammen som lag. Det er en omgang vi kan si oss bra fornøyd med prestasjonsmessig, sier Knutsen på pressekonferansen etterpå. Han sa det samme da Glimt ble slått av Dinamo Zagreb på bortebane.  – Hva er grunnen til at det skjer igjen? – Det er veldig vanskelig å gi et godt svar. Vi må aldri glemme at dette er et godt lag, det beste vi har spilt mot, og det er vanskelig å komme med gode svar rett etterpå. Vi skal gi ros til spillerne at de responderer, la Knutsen til.  Martin Ødegaard mener Bodø/Glimt gjorde en god kamp. – De våger å være seg selv og våger å prøve å spille, men det er klart vi har et høyere nivå inne. Det er mange av gutta som er imponert. Det er kult at de kommer for å spille sitt spill her. Imponerende, sier Arsenal-kapteinen som kom inn i 2. omgang. – De våger å gjøre sin greie og spille seg ut bakfra. Nesten litt vågalt noen ganger av keeperen, sier Ødegaard til VG. – Ja, det kan de si, men det er slik vi ønsker å spille. Men vi blir litt preget at vi får et par dårlige opplevelser tidlig i kampen, svarer Patrick Berg som hadde en prat med Ødegaard ute på Emirates-gresset etter kampslutt. For da det så som det kunne bli virkelig stygge sifre, klarte Bodø/Glimt å løfte seg og gi fornyet energi til den fullstendig gulkledde svingen, som hoppet, danset og sang gjennom samfulle 90 minutter. Selv da Eddie Nketiah satte inn 1–0 på retur fra stolpeskuddet til Kieran Tierney, eller da Rob Holding nikket inn Arsenals andre, fortsatte den gule festen for de om lag 4000 tilreisende. Arsenal-manager Mikel Arteta snakket om at laget hadde gjort hjemmeleksen, og i løpet av den første omgangen fikk Emirates-publikumet se at spanjolen snakket sant. Vertene var tydelig forberedt på Bodø/Glimts spillestil og skapte store problemer for gjestene – spesielt i åpningen av kampen.  Det så ut til at Bodø/Glimt fikk antydninger til temposjokk de første ti minuttene, og det var svært nære at Martin Ødegaard-erstatter Fábio Vieira satte inn kampens første mål da hans skudd sneiet tverrliggeren før ti minutter var spilt. Glimt fikk litt mer ro etter hvert, men så smalt det altså i nettet bak Nikita Haikin både én og to ganger. Arsenal gikk til pause med tomålsledelse – og det kunne fort vært mer. – Tøff læring, ingen tvil om det. Vi blir litt feige og passive, oppsummerte Glimt-maestroen Patrick Berg, som også poengterte at det var muligheter dersom de klarte å få holdt i ballen og spilt noen pasninger. – Så det må vi gjøre mer, sa Berg til Viaplay. Og etter pause var det et helt annet Glimt-lag som kom på banen, og i løpet av få minutter skapte gjestene flere farligheter. Spesielt Amahl Pellegrino var nære, men Matt Turner vartet opp med en sterk redning. Et snaut kvarter ut i andre omgang oppgraderte Mikel Arteta det B-pregede Arsenal-mannskapet med å kaste på den offensive stjernetrioen bestående av Gabriel Jesus, Bukayo Saka og Martin Ødegaard, før forsvarsspilleren Ben White entret banen ti minutter senere. Jesus herjet med Glimt i forkant av Fabio Vieiras 3–0-scoring. – Han dro tofotsfinter der det var like trangt som i en telefonkiosk. Imponerende og inspirerende å få møte sånne typer spillere, sier Patrick Berg. Likevel var det Bodø/Glimt som fortsatte å dominere i den andre omgangen, og med gjenkjennelig pasningsspill og høyere press, skapte gultrøyene et lite trykk mot Arsenal-målet – til stor glede for den gule svingen


I EN LEILIGHET I OSLO (VG) Thea Leine Simenrud (32) og Knut Ivar Austvoll (35) har kjøpt ny leilighet. Nå skal de selge i et marked som fikk et kraftig fall i september.  I Bjerregaards gate på St. Hanshaugen løper Thea Leine Simenrud (32) spent rundt. Det er under femten minutter til visningen starter.  Lukten av nyvasket gulv, ferske kanelboller og nytente stearinlys er det som møter VG idet vi går inn i leiligheten.  Sammen med eiendomsmegler i Nordvik, Karoline Dovland, er snart de siste forberedelsene unnagjort.  Både megler og selger er håpefulle for dagens visning.  Boligannonsen har blitt lagt til som favoritt av over hundre personer på finn.no, og fem personer er påmeldt på dagens visning.  Under en uke tidligere la Eiendom Norge frem tall som viser at boligprisene er på vei ned.  21. september kjøpte Thea og ektemannen Knut Ivar Austvoll (35) leilighet på Løren. Det var andre gang den leiligheten var ute til salgs. Ifølge Thea fikk de leiligheten for den samme summen som den ble lagt ut for i førsteomgang.  – Det var jo billigere for oss å kjøpe nå, selvsagt. Vi selger og kjøper i samme marked, så det er jo greit. Men det er jo fortsatt skummelt, forteller Thea og bærer kanelbollene inn i stuen.  Nå begynner det å haste for paret for å få solgt leiligheten på St. Hanshaugen, som er en aksjeleilighet. De venter nemlig barn på selveste julaften.  Men i et marked hvor boligprisene nå har falt, kan det å selge og kjøpe bolig være mer utfordrende enn tidligere.  Det har Thea gjort seg noen tanker om, når de nå står ovenfor situasjonen selv. – Det er jo litt skremmende når en ser på markedet sammenlignet med i sommer og før sommeren. Da var det jo masse etterspørsel etter nesten samme type leilighet som vi har, og dem gikk jo ofte mye over takst. Så har det jo bare dalet på, spesielt i september, forteller Thea.  – Falt kraftig Tall fra Eiendom Norge i forrige uke viste en nedgang i prisene på 2,2 prosent i september. Måneden før, i august, steg boligprisene noe overraskende 1,9 prosent, og så langt i år har de steget med 6,7 prosent. – Boligprisene falt kraftig i september. Den sterke oppgangen i august er nå i sin helhet korrigert i de sesongkorrigerte boligprisene, sier administrerende direktør i Eiendom Norge, Henning Lauridsen. Det er normalt at boligprisene faller i siste tertial og Eiendom Norge venter at boligprisene vil fortsette å falle de neste månedene. – Usikkerheten om utviklingen i både norsk og global økonomi gjør det vanskelig å si om fallet gjennom høsten blir sterkere enn normalt. Vi blir imidlertid ikke overrasket om prisutviklingen i høst blir svak, sier Lauridsen. Ifølge Eiendom Norge tok det i gjennomsnitt 29 dager å selge en bolig i september.  Ett par på visning 45 minutter har gått siden Thea forlot leiligheten.  Inn døren kommer hun og Knut. De er klare for å høre eiendomsmeglerens rapport fra visningen.  Den er kort.  Kun ett par kom på visningen. Thea er likevel ikke sjokkert, og forteller at hun var forberedt.  – Jeg husker det fra sist da vi solgte på Grünerløkka, da var det også bare et par stykk på visning. Det er jo helt forferdelig det.  Hun retter seg til i sofaen, og legger til:  – Da vi kjøpte vår første leilighet var det ikke uvanlig at det var 60 folk på visning og 15 som sto på liste. Nå er det jo helt annerledes. Knut var derimot mer håpefull, og håpte at det hvert fall skulle dukke opp fem stykker på visningen.  – Færre på visning og færre budgivere Eiendomsmegler Dovland legger ikke skjul på at hun ble overrasket over at det ikke kom flere på visning.  – Jeg trodde at det skulle komme flere enn dem som var påmeldt også. Dovland forklarer at det er ikke uvanlig at boligmarkedet beveger på seg.  – Vi ser en typisk nedgang i boligmarkedet nå mot høsten, som er normalt


MANCHESTER (VG) (Manchester City-FC København 5–0) Erling Braut Haaland (22) satte inn to nye nettkjenninger i møtet med FCK. Nordmannen troner nå alene på toppscorerlisten i både Premier League og Champions League. – Jeg liker teorien om at Haaland er laget i et laboratorium av en gal vitenskapsmann som ville sette sammen den perfekte angriperen, skriver tidligere Premier League-spiss Chris Sutton i den siste utgaven av Daily Mail. Det er kanskje ikke så rart. Etter å ha ydmyket Manchester United sist søndag, tok det onsdag kveld bare seks minutter, 51 sekunder og ett touch før jærbuen skrudde inn 1–0 under flomlysene på Etihad Stadium. På sidelinjen sto City-trener Pep Guardiola (51) og lo. Katalaneren har omtalt Haaland som en av de mest unike spillerne han noen gang har trent. Under en halvtime senere fikk Guardiola en ny bekreftelse på hvorfor.  Idet City-back Sergio Gómez (22) la an til skudd, startet Haaland jakten på en potensiell retur fra Kamil Grabara (23). Da FCK-keeperen ikke klarte mer enn å skyve avslutningen til siden, fikk jærbuen byttet han var ute etter og styrte inn 2–0 fra kloss hold. – Hvilke deler av andre spillere har forskeren gitt ham? Venstrefoten til Ferenc Puskas? Styrken til Cristiano Ronaldo? Farten til Gareth Bale? Zlatan Ibrahimovics oppfinnsomhet? Den mentale styrken til Alan Shearer? Vitenskapsmannen virker også å ha plusset på en del av Supermanns fysikk og Spidermans instinkt, mener Sutton. 10 minutter etter kampslutt spaserte FCKs rekordunge trener, Jacob Neestrup (34), inn til pressekonferanse i et rom under hovedtribunen på Etihad. Han var slagen, men langt fra slått. Dansken roste Haaland og City, men ser allerede frem til neste ukes møte mellom lagene i Parken. – Det var ingenting vi kunne gjøre. Det er selvfølgelig ting vi kunne gjort bedre, men vi må akseptere at vi spiller mot verdens beste lag og et lag som er flere nivå over oss, forteller Neestrup til VG og andre medier i Manchester. – Vi vil lære fra denne kampen. Så må vi forbedre oss til oppgjøret mot dem neste uke. Vi var godt forberedt på Haaland, men han er en toppspiss. Jeg så nettopp målene om igjen på TV. Når du ser hvordan han beveger seg mens ballen går på det andre målet, så ser du hvor naturlig det er for ham. Slik er det ikke for alle spisser. Dypt på Citys midtbane styrte Ilkay Gündogan (31) rytmen i spillet med ro, klokskap og et unikt overblikk. Tyskerens klasse bidro til at Haaland fikk flere sjanser, men det var georgiske Davit Khocholava (29) som økte hjemmelagets ledelse ved å sette ballen i eget nett seks minutter før hvilen. Like bak FCK-forsvareren lurte Haaland, klar til å sette sitt tredje for kvelden – men i pausen var Guardiola mer enn fornøyd. Midt i et tett kampprogram lot City-sjefen verdensstjernen fra Bryne bli igjen i garderoben og samle krefter til lørdagens Premier Leauge-oppgjør mot Southampton.  Med mål nummer 18 og 19 i City-drakt har Haaland bokført et snitt på 1,58 scoringer per opptredenen etter 12 matcher på banen. Inkludert tre hat trick. Snaut 10 minutter etter pause fikk vertene straffe. Med Haaland ute av spill, var det ingen tvil om at Riyad Mahrez (31) skulle ta seg av forsøket fra 11-meteren. Det løste høyrekanten glitrende til 4–0. Med 14 minutter igjen økte argentinske Julian Álvarez (22) til 5–0. For FC København ble oppgjøret dermed like mørkt som himmelen over Etihad Stadium. Nyansatte Neestrup er spådd en stor trenerkarriere, men i Manchester fremsto det danske storlaget som sjanseløst. Etter tre runder topper City gruppe G med ni poeng. Borussia Dortmund følger på 2. plass med seks poeng, mens Sevilla og FCK begge har ett. Kun to av de fire lagene går videre til sluttspillet etter at seks runder i gruppen er spilt. Mens Haaland er soleklar toppscorer med 14 mål i Premier League, dobbelt så mange som Harry Kane på plassen bak, er han også best i Europas gjeveste klubbturnering. Med fem nettkjenninger på sesongens tre første Champions League-kamper, er Bayern Münchens Leroy Sané nærmest med sine fire

Nytt målshow:  - Laget i et laboratorium


Fylkesleder Christian Eikeland forteller til VG at han er i en «god og ryddig dialog» med Fremskrittspartiet etter at partipenger er brukt til private innkjøp. – Jeg har funnet det hensiktsmessig å ta ut permisjon inntil saken er endelig avklart av organisasjonen, og vil ikke kommentere noe før saken er behandlet, skriver fylkesleder Christian Eikeland i Agder Frp til VG. Fremskrittspartiets sentralorganisasjon er involvert i saken. – Vi har vært i dialog med Agder Frp om økonomiske forhold i fylkeslaget. Saken er under behandling. Har derfor ingen ytterligere kommentar på dette tidspunktet, skriver administrasjons- og strategisjef Helge Fossum til VG. Eikeland er medlem av Kristiansand bystyre og leder av hovedutvalget for samferdsel i Agder fylke. Han har ledet Agder Frp siden 2018, og som fylkesleder sitter han også i Frps landsstyre. I 2021 sto han på 3. plassen på Frps stortingsliste i Agder, og er i dag stortingsvara. Eikeland har søkt permisjon fra andre verv enn som fylkesleder i Frp. Ukjent omfang Eikeland har vært Frp-medlem siden 2002. Det siste året har han blant annet tatt flere oppgjør med de høye bensinprisene. Eikeland bekrefter at parti- og privatøkonomien er blandet sammen, blant annet til drivstoff, og at penger skal betales tilbake til partiet. «Når det er gått til innkjøp av varer til partiarrangementer, så er også noe kjøpt til privat forbruk samtidig. Det er også noe drivstoffutgifter (...) Alt tilbakebetales i løpet av denne uken» skriver Eikeland til VG i en e-post. – Jeg avventer endelig beløp, skriver Eikeland. VG har spurt Fossum på Frps partikontor om hvor mye penger saken handler om, men det vil han ikke svare på. – Utrolig trist – Saken er utrolig trist, fordi Eikeland er en utrolig god fylkesleder. Fylkeslaget har aldri vært så samlet og godt som det er i dag, sier fylkesstyremedlem i Agder Frp Steinar Rørvik til VG. Han avviser at saken er ledd i en maktkamp eller skyldes annen uro i partiet. – På det nåværende tidspunkt kan jeg ikke gi ut noe mer informasjon. Saken er fortsatt til behandling, sier Rørvik. La lokk på saken Fylkesstyret i Agder Frp ble informert om saken forrige uke. VG bekreftet fra flere hold at bare personer som var til stede har blitt satt inn i saken.  De som ikke var på møtet har så langt ikke har fått noe referat eller orientering om saken.


Hundeeier Britt Karin Furulund (30) sier hun har fått stygge kommentarer når hun ikke lar hunden Therapeia hilse på andre hunder. Nå går hun tur på natten for å unngå «hilsing».  Etter flere ubehagelige kommentarer skrev Britt Karin Furulund et leserinnlegg i Bergensavisen. Hun skulle ønske andre hundeeiere respekterte hennes ønske om å ikke hilse.  – Det kan være mange grunner til at man ikke ønsker å hilse på andre hunder.  Hun vil at valpen Therapeia, som er en Nova scotia duck tolling retriever, skal bli lydig og ikke la seg distrahere av andre hunder. Dette mener hun er viktig på blant annet hundestevner og jaktprøve.  – Dersom Therapia får hilse på andre hunder, drar hun også mye i båndet. Hun kommer til å bli 18 kilo og kan lett dra meg over ende.  I leserinnlegget fokuserer også Furulund på at mange hundeeiere har psykiske lidelser, og av den grunn ikke ønsker å hilse på andre hunder.  «Det er et økt fokus på psykisk helse for tiden, kanskje vi kan utvide fokuset til å også spørre hverandre før man slipper hunden frem?» skriver hun.  – Kalt dyremishandler  I løpet av de seks månedene hun har hatt Therapeia, har hun flere ganger opplevd å få ubehagelig kommentarer fordi hun ikke vil hilse på andre hunder, forteller hun. – Jeg har blitt kalt dyremishandler, og spurt hva som er galt med hunden min.  Furulund har også opplevd at andre hundeeiere har kjeftet på henne og kalt henne en dårlig hundeeier.  – Det er kjempefælt å stå der i situasjonen.  Hun understreker at de aller fleste hundeeiere er vennlige og forståelsesfulle. Dessverre har likevel de vonde opplevelsene blitt overskyggende. Går tur midt på natten – Jeg ender ofte opp med å gå tur etter midnatt i ukedagene, forteller hun. Hun sier det er rolig på natten, og de kan gå lange turer uten å måtte hilse på andre hunder.  – Selvfølgelig skulle jeg helst sovet som alle andre.  Se video – fikk kritikk etter hundelufting:  – Fortvilende  Furulund mener hundeeiere burde kalle inn hunden når de møter en annen hund, og spørre hundeeier om det er greit å hilse.  – Da hadde det vært veldig enkelt å svare «nei takk, men takk for at du spør», sier hun. 30-åringen har opplevd at hun går ut til siden av stien med Therapeia for å unngå en møtende hund, men at den andre hundeeieren lar hunden følge etter dem av stien.  – Det er veldig fortvilende at det plutselig dukker opp en snute mellom meg og hunden min, mens jeg øver på kontakt med min hund. – Vises ikke hensyn – Problemet hun beskriver er veldig vanlig, sier Magne Gjertsen ved Aktiv Hund Hundeskole.  Han møter mange som har samme utfordring som Furulund. Både fra andre hundeeiere og turgåere som ønsker å hilse på hunden.  – Mange hundeeiere prøver å få styring og kontroll på sin hund, og opplever at det ikke vises hensyn til dette når de er ute på tur. For mange er også hilsing uforutsigbart, som er slitsomt både for hundeeiere og hundene selv. Gjertsen sier den største utfordringen er hundeeiere med manglende kontroll som lar hunden gå et stykke foran, og dermed gjør det vanskelig for møtende hundeeiere å unngå hunden. Han oppfordrer hundeeiere til å trene hunden til å kun søke kontakt etter klarsignal fra eier, samt alltid spørre den andre hundeeieren om lov før man hilser. – Hunden trenger ikke hilse på alle hunder den møter på veien. Det er mye viktigere å lære hunden å kunne gå forbi og være i et urbant miljø uten å hilse på alle.  Fikk du med deg? Gir egen brystmelk til hunden:


Hjemme igjen fra VM fikk landslagssprinter Erik Valnes (26) seg en uhyggelig overraskelse på trening i Tromsø. Sprinteren var ute på kveldstid og trente i lysløypa på Tromsøya, så lugget det til under skien hans. 26-åringen kjørte over hundeavføring som lå i sporet. – Det var ganske tydelig på lukten hva det var for noen, sier Valnes til VG. Det var avisen Nordlys som omtalte saken først. Langrennsløperen, som røk ut av VM-sprinten da venstreskien knakk, forteller at han gikk i gang med å forsøke å fjerne hundeskiten. – Jeg prøvde å finne noe å skrape det bort med, men det ble hardt med en gang. Det var ti kuldegrader og kaldt, så det var ikke så lett å få skrapet bort. Da var det å komme seg hjem, sette skiene ute og finne en plan for å fjerne det, forteller Valnes. Planen ble å ta med skien inn i smøreboden for å gå løs på den med skirens. Den opplevelsen beskriver mannen fra Sørreisa slik: – Det var omtrent som å få en bikkje til å drite i hånden di og lukte på det i femten minutter. Det er sikkert mange som har vasket bort hundedritt, det lukter helt jævlig. Det er jævlig ekkelt å stå i det. Valnes fikk fjernet hundeavføringen, men forteller at selv om skien så ren ut krevde det «sikkert et kvarter» før lukten forsvant. Etter treningsøkten med den uhyggelig overraskelsen tok Valnes til treningsappen Strava, for å få ut litt frustrasjon. «Hei du hundeeier som lot bikkja di drite midt i klassisksporet i lysløypa bak blinken rundt klokken 18.40. Til deg venter det en spesiell plass i helvete». Konfrontert med hva han tenker om det hele, kommer 26-åringen med en oppfordring. – Det er greit hvis folk plukker opp etter hundene sine, jeg regner med at det ikke var «mannskit», avslutter Valnes. Første konkurranser for langrennsløperne etter VM er femmila i Holmenkollen lørdag og søndag. Deretter er det sprint i Drammen torsdag neste uke. Få full oversikt over sport på TV i VGs nye sportskalender.


COURCHEVEL/OSLO (VG) Lucas Braathen (22) var brennhet i sitt første renn etter operasjonen. Han var raskere enn sine egne briller, og er med i gullkampen i VM-slalåmen.  Bare 17 dager etter at han ble operert for blindtarmsbetennelse, kjemper fargeklatten fra Bærums Skiklub om VM-gull i slalåm.   2. omgang starter klokken 13.30 og thrilleren vises på Viaplay. VM-debutanten ligger på delt 2. plass med den gresk-amerikanske overraskelsen AJ Ginnis, som også sjokkerte med 2. plass i det siste slalåmrennet før VM.  Duoen er 13 hundredeler bak Manuel Feller og ett hundredel foran Linus Strasser. – For et publikum her i Courchevel! Det er sykt fett å være tilbake der jeg hører hjemme, utbryter Lucas Braathen –  der han står med «retro-raske» solbriller og capen bak frem foran VG og andre medier i Frankrike.    – Hvis jeg skal være litt streng, så var det veldig bra første halvdel, og jeg klarer ikke å følge opp i bunnen. Det er synd, for dette rennet burde jeg kanskje ha ledet, sier han. – Du har raske briller, og så har du raske briller, beskriver Viaplays Kjetil Jansrud etter å ha sett Braathen. Regjerende mester Sebastian Foss Solevåg er også med.  Han er på 5. plass og må hente 35 hundredeler for å kopiere bedriften fra Cortina i 2021. – Det virker som selvtilliten sitter her og at du kjører for gullet? – Jeg gjør det uten tvil. Jeg kjører en solid runde, og jeg føler ikke at jeg tar stor risiko. Jeg er 34 hundredeler fra gullet, sier Foss-Solevåg til VG. Like bra gikk det ikke med Henrik Kristoffersen, som brølte ukvemsord i beste sendetid i målområdet. Han er 91 hundredeler bak Feller. – Jeg mangler selvtilliten i «bratta». Det blir for safe, og jeg tør ikke å slippe meg løs, forklarer Kristoffersen. 28-åringen fra Rælingen tapte tid hele veien, bortsett fra i sektor to, og han må levere en superomgang litt senere søndag om han skal blande seg inn i tetkampen.  Kristoffersen har hele 23 verdenscupseire i slalåm og vant kula i verdenscupen i 15/16, 19/20 og 21/22 – men han har ikke slalåm-gull i hverken VM eller OL. Lucas Braathen var på plass i Frankrike kun et par uker etter at han ble operert for blindtarmsbetennelse. Det vakte oppsikt da han fikk haik sørover i et privatfly med milliardær Øystein Stray Spetalen og familien. En kneskade satte Braathen ut av VM i italienske Cortina d’Ampezzo i 2021. 22-åringen er derfor VM-debutant. Alexander Steen Olsen kjørte jevnt bra, men gjorde én feil som kostet ham en topplassering i første omgang. Steen Olsen er 82 hundredeler bak.  Timon Haugan, som ligger på en 20. plass, hadde akkurat ankommet intervjuet med VG idet AJ Ginnis dundret i mål – til delt andreplass med Braathen. – Det var rått. Det var dritkult. AJ har farten nå, kan du si, sier Haugan.


Igor Girkin (52) - den selverklærte nasjonalisten som er dømt for nedskytingen av passasjerflyet over Ukraina - mener at Russland ikke kan vinne krigen «med dagens ledelse». Girkin, som var sentral da Russland startet krigen i 2014, uttaler seg i et intervju på Telgram-kanalen «Nesjutka», gjengitt av Nexta TV. Også flere kjente russiske militærbloggere er bekymret for Russlands muligheter til å gå seirende ut av krigen i Ukraina. – Vi vant i starten og hadde en god mulighet til å vinne, men nå taper vi og må trekke oss tilbake, sier Girkin i intervjuet. – Jeg håper på seier, men Russland kan ikke vinne som det ser ut nå. Med dagens ledelse, med dagens stab. Uten å gjennomføre noen tiltak, så kan ikke Russland vinne. Russland kan bare forlenge kampene på ubestemt tid, fortsetter Igor Girkin, eller Strelkov, som han også er kjent som. – De tre «landsbyene» vi har klart å ta er ingenting sammenlignet med å tape Kherson.  Det var tidlig i november at den russiske forsvarsministeren Sergej Sjojgu beordret sine tropper om å trekke seg ut av fra vestsiden av Dnipro-elven ved Kherson by. Igor Girkin var en periode i 2014 «forsvarsminister» i den selverklærte «folkerepulikken Donetsk», som senere er blitt annektert av Russland og anses av Moskva som en del av Russland. Han har bakgrunn både etterretningstjenesten FSB og den russiske hæren. I november 2022 ble Girkin dømt skyldig og til livsvarig fengsel for å ha skutt ned et passasjerfly over Ukraina i 2014. 298 mennesker ble drept. Han var ikke til stede i rettssaken i Nederland, og det er lite trolig at han vil bli utlevert av russiske myndigheter. Malaysia Airlines’ rute MH17 skulle gå fra Amsterdam til Kuala Lumpur da flyet ble skutt ned over Øst-Ukraina den 17. juli 2014. I dommen heter det at Russland på denne tiden allerede hadde tatt kontroll over dette området i Donbas-regionen. Igor Girkin er en av mange som hevder på sosiale medier at den såkalte Wagner-gruppen ikke får den ammunisjonen de trenger. Wagner-gruppen er en privat hær som ble grunnlagt av «Putins kokk», Jevgenij Prigozjin. I et annet intervju sier Girkin at «om ikke den russiske offensiven starter før 24. februar, så blir det  neppe noen offensiv». Han driver gjøn med generalstaben i Moskva og kaller dem «genialstaben». – I krigens 12. måned er vi lengre fra seier enn vi var i den første måneden, konstaterer Igor Girkin. I nok et intervju fastslår han at ingen er redde for russiske trusler, heller ikke om bruk av atomvåpen: – Ikke en gang mus er redde for oss. Iran har større prestisje (enn oss). Nord-Korea har større prestisje. I et innlegg på Telegram fastslår Girkin at det vil være meningsløst for Russland å utvide til å angripe fra nord, blant annet prøve å innta hovedstaden Kyiv. – Ukrainas væpnede styrker er forberedt på kamper i alle disse retningene, skriver Girkin. Han mener at selv med hjelp fra Belarus-styrker vil en slik front i nord kreve 150.000–200.000 soldater og dermed medføre en ny mobilisering. Militærbloggeren Vladlen Tatarskij kritiserer også den russiske offensiven i et intervju publisert av Nexta TV: – Fremrykkingen er ikke nok for seier. Det er ikke å okkupere noen hauger. Seirer blir vunnet ved å bryte gjennom fronten. Det er fremgang, men det er ikke nok for seier. – Det tillater fienden å opprette nye forsvarslinjer.  Ukrainas utenriksminister Dmytro Kuleba sa på sikkerhetskonferansen i München lørdag at han er sikker på at de kommer til å få kampfly fra Vesten. – Det er bare et spørsmål om tid, uttalte utenriksministeren skråsikkert.